text:
Agasantere ka Kabaya gaturanye n’agace kiswe Kongo
Abaturage bo mu murenge wa Kabaya mu karere ka Ngororero baravuga ko abagabo baho, bajya mu ndaya no kunywa inzoga z’inkorano mu gace kazwi nko muri Kongo, bigatera urugomo rukomeye muri ako gace.
Agace kiswe ’Kongo’ kari mu Murenge wa Jomba mu karere Nyabihu ariko ntiwapfa kubimenya kuko umuhanda wonyine ari wo utandukanya aka gace n’agasantere ka Kabaya.
Abaturage bo mu murenge wa Kabaya baganiriye na MAKURUKI bavuze ko aka
gace ari indiri y’ibi byose bituruka ku nzoga z’inkorano zihacurirwa, hakiyongeraho n’uburaya bwahashinze imizi.
Mukankwiro Beata, umuturage wo mu murenge wa Kabaya avuga ko iyo utubari two ku Kabaya dufunze mu masaha y’ijoro abagabo baho hahita batera intambwe bakigira ahiswe muri Kongo bagakomeza kunywa bagataha basinze.
Yagize ati “Hariya ni muri Leta yigenga, iyo ku Kabaya bafunze bahita bajya muri Kongo bagakomeza kunywa bagasinda, ubundi koko bakwarwana! No mu minsi yashize hari umugabo bakubise baramwica.”
Uretse ubusinzi buba muri Kongo ngo hari n’ikibazo cy’Uburaya bukomeye kuko ngo abagabo bamwe bo ku Kabaya bajya kuhanywera ariko bakurikiye n’indaya zihabarizwa.
Uwitwa Nahimana Assinape yagize ati “muri Kongo hamaze gusenya ingo nyinshi, haba indaya nyinshi ubwo nyine iyo abagabo bamaze kuhasindira bahita bajya no muri izo ndaya.”
Indaya zo muri Kongo ngo zigurisha byibuze guhera ku mafaranga magana atanu kuzamura bitewe n’icyiciro iyo ndaya irimo.
Umunyabanga nshingwabikorwa w’umurenge wa Kabaya Tuyizere Anastase avuga ko ako gace kiswe Kongo kabangamiye umutekano wabo kuko kabarizwamo ibikorwa by’urugomo, ubusinzi ndetse n’uburaya, ibi bikaba biterwa no kuba kari kure y’ubuyobozi bw’umurenge wa Jomba ndetse na polisi yaho, bituma bigorana kuhacungira umutekano buri munsi.
Yagize ati “impamvu muri Kongo hahora ibikorwa bibi kandi natwe bitugiraho ingaruka ni uko hitaruye ubuyobozi bw’umurenge wa Jomba, bituma rero bitwara uko bishakiye.”
Tuyizere yongeyeho ko ku bufatanye n’Umurenge wa Jomba wo mu Karere ka Nyabihu, ngo bajya bakora ibikorwa byo kuhafata abacuruza inzoga zitemewe n’ibindi bikorwa by’urugomo kandi ko bigenda bitanga umusaruro.
Yagize at "Tujya dufatanya n’Umurenge wa Jomba mu kurwanya ibyo bikorwa bihungabanya umutekano, ndetse tukanakorana inama, kugeza ubu tubona bigenda bigabanuka kandi dufite ingamba zo kubica burundu.”
Abaturage benshi bavuga ko iryo zina rya Kongo batazi inkomoko yaryo, nubwo hari abavuga ko bituruka ku kuba Abanya-kabaya bahajya bitwaje ko nta muyobozi wo ku Kabaya wabahanira ibyo bakorera muri ako gace kabarizwa mu wundi murenge wo mu karere ka Nyabihu.


c: text/html

text:
Ufite inyota? (Igice cya 1) - Xavier Lavie
"Zaburi iyi yahimbiwe umutware w’abaririmbyi. Ni indirimbo ya bene Kora yahimbishijwe ubwenge. Nk’uko imparakazi yahagizwa no kwifuza imigezi, ni ko umutima wanjye wahagizwa no kukwifuza Mana!" Zaburi 42: 1-2.
"Zaburi ya Dawidi yahimbye ubwo yari ari mu butayu bw’i Buyuda. Mana, ni wowe Mana yanjye ndazindukira kugushaka, umutima wanjye umutima wanjye ukugirira inyota, umubiri wanjye ugukumburira mu gihugu cyumye." Psaumes 63:1-2.
Izi zaburi uko ari ebyiri ziratwereka abantu babiri basengera ibyifuzo byihutirwa, ndetse navuga ko ari byo ubuzima bwabo bushingiyeho: bafite inyota y’Imana, barayifuza mu buzima bwabo, barifuza kuyimenya birushijeho, bafite inyota yo kugira iyerekwa rishya, no kugirana na yo ubucuti…
Mu buzima bwacu bwa buri munsi, abant ubake ni bo bagira inyota kugeza ubwo bumva basumbirijwe bwo gupfa. Ariko kuri benshi batuye muri Afurika cyangwa mu bice by’ubutayu nka bene Kora cyangwa Dawidi, bishoboka ko bahuye n’ikibazo cy’inyota ikabahagarika umutima kugeza aho bumva ubuzima bwabo buri mu kaga, ndetse bashobora no gupfa
Inyota ni ikimenyetso kigaragaza ko amazi yagabanutse mu buzima bwacu ku buryo bukabije. Umubiri wacu ugira abasirikare ku mitwe y’imitsi y’amaraso, bashinzwe kumenyesha ubwonko ko amazi yagabanutse. Ibi biba iyo amazi agabanutseho igice cya litiro cyangwa litiro 1 yose. Inyyota ihita yigaragaza, ni cyo kigaragaza ko amazi ari ingenzi mu buzima.
Niba rero amazi ari ngombwa mu buzima bwacu kugira ngo tudapfa, hari ikindi kintu cya ngombwa mu buzima bw’abantu kugira ngo badapfa mu buryo bw’umwuka: Inyota y’Imana!
Ni nde wabasha kuvuga nka bene Kora ati “Nk’uko imparakazi yahagizwa no kwifuza imigezi, ni ko umutima wanjye wahagizwa no kukwifuza Mana!”?
1. Inyota y’Imana
Kugira inyota ni ngombwa cyane mu buzimao umuntu afitiye inyota. Bamwe bagira inyota, ariko ntibamenye icyo bakora ngo bashire iyo nyota. Mu buzima busanzwe, bamwe banywa bagira inyota bakanywa inzoga zoroshye cyangwa izikomeye, abandi bakanywa fanta, abandi ikawa, mu gihe twese tuzi yuko umuti w’inyota ari amazi gusa!
Mu buzima bw’umwuka na ho ni uko, iyo dufite inyota tugomba kujya ku isoko gushaka amazi meza , kugira ngo atumare inyota.
Muri Yohana 4:13, Yesu aravuga ati "Umuntu wese unywa aya mazi azongera kugira inyota, ariko unywa amazi nzamuha ntazagira inyota rwose iteka ryose, ahubwo amazi nzamuha azamuhindukiramo isoko y’amazi adudubiza kugeza mu bugingo buhoraho."
Nyamara hariho abibeshya, bagira inyota mu bugingo bwabo bakuzuzamo ibintu bitazagira icyo bimarira imitima yabo. Bashakisha ibyo kwinezeza, bagakora amanama ajyanye n’amarangamutima yabo cyangwa amarari, n’ibindi imitima yabo irarikira.
Ariko inyota yabo izarushaho kwiyongera, bamere nk’abanyoye inzoga zisindisha. Ntibizabatera guhorana inyota gusa, ahubwo bazarwara, bacike intege kandi banamurwe n’uko nta gisubizo babonye kinyuze ubuzima bwabo.
Abandi bagirira inyota ibitari iby’umwuka, bagashaka amavuta, n’imbaraga zo gukiza abarwayi, ibimenyetso n’ibitangaza, ariko ntibagirire Imana inyota. Bakunda gusoma ibitabo bisa n’iby’umwuka, kandi by’amayobera, bakiruka inyuma y’abiyita abakozi b’Imana b’ibirangirire bumva bashobora kubamara inyota, ariko ntibagire inyota yo gushaka Imana ubwayo kandi ari yo ishobora kubamara inyota kugeza mu bugingo buhoraho (Yohana 4:13).
Imitima yacu rero ishobora kugira inyota, ariko se ni inyota y’iki?
Mbese ni inyota yo guhaza irari ryacu, guhaza kwifuza kwacu, gusubizwa iby’inyungu zacu ubwacu, cyangwa ni ukwegera Imana ngo tumenye uko twagendera mu bushake bwayo?
Dawidi yari afite inyota y’Imana, nta bwo yari afite inyota y’ibyo ishobora gukora mu buzima bwe, ahubwo yari afitiye Imana inyota by’ukuri, Imana ubwayo. Yayishakishaga umutima we wose, umutima we ukayifuza. Ni ukuvuga ko ubushake bwe bwose n’ubwenge n’amarangamutima byafatanirizaga hamwe gushakana inyota mu maso h’Imana.
Imana wayibona ute?...
Kurikira igice cya 2

robotstxt: allowed

filter: keep


text:
Ibintu 10 biranga umuyobozi mwiza
Uko wamenya Umuyobozi :
1. Ahindura abandi :
Iki ni ikintu cy’ingenzi ku bayobozi. Itegereze abo bahindura, umubare w’ abo bahindura, n’igihe bahindurira abandi.
2. Bahindura imigendekere y’ibintu :
Baba bafite inzara yo guhindura ibintu byiza kandi biteguye guhinduka. Bakunda gutera imbere kandi ntibaruhuke iyo ibintu bidahinduka na gato.
3. Baba bafite iyerekwa :
Bashobora gutuma abantu bashimishwa n’inzozi zabo. Umuntu ufite iyerekwa avuga bike agakora byinshi. Baba buzuye umuriro muri wo gusohoza inzozi zabo.
4. Babana neza n’abantu :
Nta bayobozi bazagera ku nsinzi y’igihe kirekire badashyigikiwe n’abantu benshi. Abantu bazavamo abayobozi baba bazi agaciro k’abantu bazi no kubana nabo.
5. Bakora neza n’iyo bokejwe igitutu :
Agaciro kabo kagaragarira mu byo bashobora gukora no kwihanganira. Uzabona ko abayobozi beza bashobora gukora hari n’ibibatugaritse.
6. Bakemura ibibazo neza :
Ushobora kurebera umuyobozi ku buremere bw’ibibazo acyemura. Abantu bakunze gufata ikibazo gihwanye n’uko bangana.
7. Bashyikirana ku buryo buboneye :
Iyo bashaka kurebera umuyobozi ku buremere bw’ibibazo akemura. Abantu bakunze gufata ikibazo gihwanye n’uko bangana.
8. Bariyizera :
Abantu bashobora kuvamo abayobozi bizera ko bashobora gukora neza kandi bakabigaragaza.
9. Bagira imitekerereze mizima :
Ubuyobozi bufitanye isano n’imitekerereze kurusha umwanya umuntu arimo. Abantu bashobora kuvamo abayobozi bagira imitekerereze mizima, umutima w’umugaragu, kandi udacika intege.
10. Bashaka gupimirwa ku byo bagezeho :
Abayobozi bashaka kubahirwa ibyo bagezeho atari umwanya barimo.
Inyigisho ya Dr John C Maxwell Igitabo :”Inshingano ku bayobozi Miriyoni (Volume 4) Page :30-31


text:
Uwiteka ntakimunanira, yankijije igifu cyarabaye ibisebe
Ngiye kubaha ubuhamya bw’ukuntu Imana yangiriye neza, bajyaga bavuga ko itabara simbishyikire, ariko ndi umugabo wo guhamya ko Imana ikiza ibyaha ndetse igakiza indwara zananiye abaganga b’abahanga, ndakwinginze ngo ubusome kandi ndakwizeza ko bukubiyemo inkomezi kuri wowe Yesu abahe umugisha.
Nitwa MUTARAMBIRWA Celestin ndi umugabo, nashakanye na Kayitesi Fortune tubyarana abana 3, nsengera mu itorero rya ADEPR mu rurembo rw’uburasirazuba, Paruwasi ya Kabarondo, nkaba ntuye muri uyu murenge wa kabarondo hamwe n’umuryango wanjye.
Reka tubanze dusome ijambo ry’Imana “TITO 2: 11-14 “Kuko ubuntu bw’Imana buzanira abantu bose agakiza bwabonetse, butwigisha kureka ku tubaha Imana n’irari ry’iby’isi, bukatwigisha kujya twirinda, dukiranuka, twubaha Imana mu gihe cya none dutegereje ibyiringiro by’umugisha, ari byo kuzaboneka k’ubwiza bwa Yesu Kristo, ari we Mana yacu ikomeye n’Umukiza, watwitangiriye kugira ngo aducungure mu bugome bwose, kandi yuhagirire abantu kugira ngo babe ubwoko bwe bwite, bugira ishyaka ry’imirimo myiza.
Bijya gutangira………
Byatangiye mu mwaka wa 1997 numvaga mbabara munda , njya kwa muganga bwa mbere hari nkoresha ibizamini bitandukanye hano iwacu babura indwara yindi gusa bati ni igifu, uko nanywaga imiti bampaga niko narushaga kubabara, nigiriye inama yo kujya i Kigali ntangira kwivuza bundi bushya (Dore ko niyumvishaga ko wenda mu cyaro wenda badafite ubushobozi buhagije), kuri iyi Dispansaire yabaga Nyabugogo hafi y’isoko nyuma yo kugerageza, bampaye transiferi yo kujya kwivuriza muri CHUK, bankoreye ibizami basanga igifu cyanjye cyari cyarajemo ibisebe.
Benedata narababaye ku buryo bukomeye cyane, abaganga nabo bagerageza uko bashoboye ariko biranga, kubera uburibwe nagendaga mpese umugongo, nihambiriye munda, akenshi nakoreshaga isume (Essui main ), ibyinshi nakozaga mu nda nararibwaga maze inzara nayo imboneraho, umubiri uragenda inshiraho maze nduma, kujya mu bwiherero nabyo ntibyari byoroshye kuko najyaga yo ari uko nkoresheje imiti yo kwa muganga cyangwa nkakoresha agapira binisha abana.
Iki gihe nta byiringiro nari mfite dore ko ntanasengaga, byageze aho ntekereza ko narozwe, njya mu bapfumu gushakirayo igisubizo nabyo biranga, nta kindi cyari gisigaye uretse kurindira umunota wa nyuma nkipfira, uhiriye mu nzu ntaho adapfunda imitwe, maze kubura igisubizo kwa muganga no mu bapfumu, nahize umuhigo nti Mana bavuga ko ujya ukiza abantu nanjye uramutse unkijije nzagukorera.
Uko naje gukira….
Benedata nabonye urukundo rw’Imana, mu mwaka wa 2004 nkiri muri uwo mubabaro nibwo Imana yaje gukoresha umukozi wayo witwa MUKABARISA iramubwira ngo aze ambaze ibyifuzo mfite ansengere, yatangiye kujya ansengera anankumbuza kujya mu nzu y’Imana , ambwira ko Imana ishobora kunkiza, njyayo baranyigisha ndatura ndakizwa, ntangira kujya nza gusenga, ari nako wa mukozi w’Imana adahwema kunsengera, rimwe turimo gusenga Imana inyuze mu bahanuzi irambwira ngo uyumunsi ndagukijije ntuzongera kurwara igifu ugende urye ibyo utaryaga, unywe n’ibyo utanywaga, n’ibyo wajyaga wumva bitazapfa bigeze mu nda yawe bikomeye abe aribyo ugenda uhereho.
Ntabwo nari gupfa kubyemera ariko numvise muri njye hakoretsemo ikintu ntabona uko nsobanura, gusa numvise hari igikoretse kidasanzwe, naragiye ndabirya imyumbati, inyama zikaranze n’ibindi maze bingwa nabi, nari ntaramenya gukora kw’Imana.
Haciyeho amezi nk’atatu, nari ndyamye sinziriye ndota umuntu aje arambaga mbona ankuye mo igifu cy’ibisebe mbona akijugunye ahantu mu gikombe ntabasha kubona. Mbona azanye igifu cyiza kinini gishyashya kiriho ubwoya bwiza butoshye akinshyiramo, mbona azanye umuti nabonaga umeze nka Cologate agenda awusiga ahantu hose yambaze, mbona aranteranyije nk’uko nari meze mbere. Arambwira ngo uburwayi wibonaga ho bw’igifu ndabutaye, arambwira nanone ngo ntuzongera kuribwa, nahinze umushyitse ariko numva kwizera kurazamutse, ndongera ngerageza kurya numva ntacyo mbaye, ubugari, imyumbati, ibikaranze, ibidakaranze numva ndi mutaraga, menya ko za nzozi zari ugukora kw’Imana.
Ubu narakijijwe Imana yambabariye ibyaha ikigeretse kuri ibi Imana yankijije igifu maze imyaka irenga 10 ntongeye gutaka igifu , ndi umugabo wo kubihamya ndetse n’umuryango wanjye wabibera abagabo ndetse n’itorero muri rusange, ibyo ntaryaga ndabirya kubera Imana, kuko iyo ivuze biraba yategeka bigakomera. Ni Imana yo kwizerwa nawe ndagukumbuza kuyigirira icyizere, uyizere, uyisabe kukurengera nta kiyinanira.
Nawe waba ufite indwara umaranye igihe kinini, cyangwa ukaba utarakira agakiza mu buzima bwawe, Yesu niwe rembo ryakugeza ku mbaraga z’Imana, mwizere uyu munsi urabona igisubizo.
Ndangije mbasabira umugisha w’Imana. Wifuje ibindi bigendanye n’ubu buhamya waza ku itorero nsengeraho cyangwa ukambaza kuri Tel : 0788776947. Murakoze


text:
Wari uzi impamvu mu matorero menshi harimo kwirema ibice?
1Abikorinto 11: 18 – 19:” Irya mbere, iyo muteranye mw’iteraniro, numva yuko mwiremamo ibice, kandi kandi ibyo ndabyemera ho hato. Kuko na none ibice bikwiriye kuba muri mwe, ngo abemewe bagaragarizwe ukwabo.”
Muri iki gice cya kane turakomeza kurebera hamwe indi myanda iba mu muntu. Iyo myanda ihagaze kuri sentiments ziba mu muntu zijyanye n’ igice aba aherereyemo mu mutima cyangwa mu bikorwa. Mw’isi biroroshye kubona habaho amashyaka, ubwoko, intara, imiryango, ubutunzi, ubukene. Umuntu aba afite agace yiyumvamo.Iyo undi muntu atari kumwe nawe muri ako gace, hari ubwo bibyutsa inzangano, ubwicanyi n’ibindi.
Mw’itorero rero naho turihana, tukimuka tukava mu moko, tukava mu miryango ariko iyo myanda turayimukana. Urugero ni nk’umuntu wimuka agiye kuba mu yindi nzu, akimukana imatela iriho ibizinga n’indi myanda.
Umwanditsi wa Commentaires ya Bibiliya John Mac Arthur avuga kw’ itorero ry’Ikorinto ati “ “Abizera b’abakire bazanaga ibyokurya n’ibyo kunywa bakajya hamwe, bagasangira, bakanga gusangira n’abakene. Abakene nabo bakajya hamwe bagasangira, ugasanga hari abahaze, n’abandi bashonje (1 korinto 11 : 21).
Natwe rero n’uko. Wicara mw’itorero mu mutima wawe wumva runaka utamwishimiye kuko hari ibyo mudahuje, ukishimira ufite icyo muhuriyeho. Ariko hano uba wibeshya cyane, Imana ntibyemera, biranayibabaza, kuko niba Yesu yarapfuye, yapfiriye twese, yaducunguye twese atarebye ngo uri iki cyangwa kiriya. Uyu mwanda uracyerereza umugenzi uri mu rugendo rujya mw’ijuru. Kandi ntanaho bizamugeza uretse ko amungwa mu mutima, akibeshya ngo ni umukristo.
Iyi ndwara iyo uyumva iri kubiragira muri wowe, uyishyira muganga Yesu, ukamubwira uti ntabara, nkiza, nanjye nzagere iwawe narakize kuvangura, kwirema ibice n’iyindi myanda ijyana nibyo.
1. KWIREMA IBICE MW’ITORERO
Umwanditsi Freymond Sylvain mu gitabo cye “Aimer Dieu : la véritable adoration » aragira ati : Eglise locale ni ihuriro ry umubiri wa Kristo rikwiye kuba rimwe rikareka kwirema ibice. Ati turebeye ku mbonerahamwe y’ukuntu ribayeho tubona ibi : Ku bakristo 100 mw’itorero harimwo amatsinda atatu:
ITSINDA “A”: Rigizwe n’abakristo bashaka ko ibintu byihuta. Abo bantu babona ko nta gihinduka mu mikorere y’itorero, ntakigenda, abakozi b’Imana ntibabona imbere, nta mashuri ahagije bafite, n’izindi “critiques”, bakora amanama, bashaka ko ibintu bihinduka vuba. (Bagize 10%)
ITSINDA “B” Rigizwe n’ibice 80% by’abakristo mw’itorero. Nibo benshi, bakunda itorero ryabo bakurikira abashumba, banezezwa n igaburo bahabwa, ntibifuza ko byose byahinduka ariko bakomeze bajye imbere. Nk’ urugero, bakunda indirimbo nshya ariko kandi n’izakera ziririmbwe.
ITSINDA “C” Rigizwe n’ibice 10%. bajya gusa n’aba mbere, huzuyemo abantu batishimye “mécontents” (Chorales zifata umwanya munini, Ubutumwa buratinda,, abayobozi bahora bavuga amafaranga gusa…), Aba ntibatanga ibisubizo, baroga abandi mu bitekerezo.
Abayoboke b’ayo matsinda yose iyo bahuye barumvikana cyane, ihuriro ryabo ntiribe iryo kwubaka rikaba iryo gusenya itorero. Nicyo gituma haba abasohoke, bakajya gushinga andi matorero atari uko ari umuhamagaro w’Imana ahubwo ari uko bagaye abo barikumwe. Bafite umwanda w’ubwibone “orgeuil”, bumva bafite icyo barushije abandi. Noneho rero iyo basohotse, bakimuka bajyanye ya myanda, nta gihinduka, bakomeza ari babandi, bahora babona amafuti ku bandi ntibamenye ko ikibazo nya mukuru kiri kuribo
2. DUKORE IKI?
Ikirwanisho Satani akoresha hano ni : kugereranya, kubeshya no gucirana imanza. “comparaisons, mensonges na accusations.” Azi n’umutego akoresha akagufatisha ukawugwawo. Twisengere. Ibyo tubona kuri bene data ntibidutere kubakumira. Kwubaka, ni kugereka ibuye ku rindi . Mu butayu abihaye kwirema udutsiko babuguyemo, ntibageze mu gihugu cy’isezerano kandi bumvaga bari mu kuri.
Dusenge, twiyemere uko turi, twivuze, Yesu n’UMUKIZA.


text:
Nyamagabe: Kwirindira umutekano nibyo byahashya ubugizi bwa nabi
Nyuma y’uko haragaragaye umubiri w’umuntu ukekwaho kwicwa, abaturage barasabwa ko kwirindira umutekano bakora amarondo, batanga amakuru ku gihe, bandi bagira amakenga, ari byo bizahashya ubugizi More...
Ababyeyi b’abana bafite umwanda mu Burasirazuba bagiye kujya banengwa ku Karubanda no mu itangazamakuru
Ababyeyi basanzwe batita ku isuku y’abana babo mu Ntara y’Iburasirazuba bagiye kuzajya bamaganwa, batangazwe ku Karubanda no mu bitangazamakuru niba batikubise agashyi ngo bite ku isuku y’abana More...
Kugenzura imibanire y’ingo byagabanyije ibyaha n’urugomo mu Burasirazuba
Inzego z’umutekano mu Ntara y’Iburasirazuba ziravuga ko ingamba zo kugenzura imibanire y’ababana mu ngo, bakagirwa inama zo kuganira no gucyemura amakimbirane bafite atararenga inkombe byatanze More...
Baretse amakimbirane bari bafitanye nyuma yo kuganirizwa ku buryo bwo kuyakemura
Umugore witwa Uwiringiyimana Claudine arashimira urubyiruko rwo mu murenge wa Cyanika rwibumbiye muri Club Hope of Future (Icyizere cy’ejo hazaza) kuba rwaramufashijje kwiyunga n’umugabo we nyuma More...
Nyamasheke: Ingo 50 zashoje amahugurwa zahabwaga n’inama y’igihugu y’abagore
Imiryango 50 yo mu murenge wa Bushekeri mu karere ka Nyamasheke, kuri uyu wa kane tariki ya 17/05/2012, yashoje amahugurwa y’iminsi 4 yahabwaga n’inama y’igihugu y’abagore, igamije kubahindurira More...
Ngoma: Ntamuntu uhobora gutera imbere atabanje gusuzuma imihigo-Muzungu
Umunyamabanga nshingwabikorwa w’akarere ka Ngoma Muzungu Gerard aremeza ko gusuzuma imihigo no guhiga indi ariryo pfundo ry’iterambere kuko nta wakira atabanje gusuzuma aho yari ari mbere ubundi More...
Gisagara: Abashakanye bakwiye guhora bameze nk’abarambagizanya
Abatuye mu karere ka Gisagara barigishwa kubana neza n’abo bashakanye kugirango babashe gushyira hamwe maze bakore bateze imbere ingo zabo. Byagaragaye kenshi ko umubano mubi mu rugo uri mu bya mbere bituma More...
Ruramira: Abaturage barasabwa kurwanya imirire mibi no kuringaniza imbyaro
Mayor wa kayonza yasuye abaturage basenyewe n’imvura  Umuyobozi w’akarere ka Kayonza, Mugabo John, arasaba abaturage bo mu murenge wa Ruramira mu karere ka Kayonza kurushaho kurwanya imirire mibi More...
Rwanda | Umudugudu wa Nyarucyamu III wakoreye umuturage ikarita izajya imufashwa kubahiriza imihigo y urugo
Nyarucyamu ya gatatu ni umwe mu midugudu yo mu kagari ka Gahogo mu murenge wa Nyamabuye ho mu karere ka Muhanga, Uyu mudugudu wiremeye amakarita yo gufasha abawutuye kubahiriza imihigo ya buri rugo kuko ngo ifasha More...


text:
Ibikoresho
Ifi filet (ifi itarimo amahwa) inusu
Maggi 2
Inyanya 2
Ibitunguru 2
Tungurusumu 5
Sereli utubabi 3
Beef masala akayiko gato
Sauce tomate 1
Akayiko ka soy sauce
uduti tw’imishito
Uko bikorwa
- Tegura ifi yawe uyironge woze urwasaya (machoires) yayo neza uyibagemo amahwa cyangwa se ugure ifi ya filet.
- yisige (marine) na fish masala, na maggi
- Yishyire muri firigo ijyemo barafu
- Yishite (kuyishyira ku mushito) igifite barafu
- Kata urunyanya n’igitunguru ubihe forume(forme) wahaye ifi
- Yishite uvanga n’urunyanya n’igitunguru ukurikizaho ifi ( bikurikirana)
- kora ikirungo :karanga ibitunguru, tungurusumu, seleri, ukabikaranga ugashyiramo urunyanya na ya sauce tomate, na maggi, na beef masala, n’akayiko ka soy sauce, byamara gushya ukayisya.
- fata za brochette wakoze uzotse iminota 15 ku muriro, Koresha umuriro muke
- Yisige ikirungo wakoze, wongere usubizeho akanya gato


text:
Korari Abanyamugisha ya ADEPR-Kimisagara ya I (Kove) iritegura kumurika Alubumu yayo ya mbere y’amashusho
Korari Abanyamugisha ikorera umurimo w’Imana ku mudugudu wa ADEPR-Kimisagara ya I (Kove) iri mu myiteguro ikomeye yo gutaramira abakunzi bayo n’abandi bakunzi b’ubutumwa bwiza, mu gitaramo izanamurikiramo Alubumu yayo ya mbere y’indirimbo z’amashusho bise ‘’ Urera Mana.’’
IKi gitaramo kizaba kuri iki cyumweru tariki 13/12/2015, sa munani z’amanywa kikazabera ho iyi korari isanzwe ibarizwa. Mu rwego rwo kwitegura neza iyi korari yateguye igiterane kibanziriza ku cyumweru, kikaba cyaratangiye kuri uyu wa gatatu tariki 09/12 kikazasozwa ku cyumweru ari nabwo nyirizina bazakora uyu muhango wo kumurika iyi Alubumu. Ibi bitaramo bikaba birimo kubera ku mudugudu wa ADEPR-Kove buri mugoroba sa kumi nk’uko bitangazwa n’umuyobozi w’iyi Korari David.
Korari Abanyamugisha ikorera umurimo w’Imana ku mudugudu wa ADEPR-Kimisagara ya I (Kove)
Igitaramo cy’iyi karari kandi kizitabirwa n’andi makorari azajya kuyifasha guhimbaza Imana harimo Hissop ya ADEPR-Kiruhura, Holy Nation ya ADEPR-Gatenga, Nayoti ya ADEPR-Rwampala ( SEGEEM) ndetse na Korari Louange ya ADEPR Gatsata. Kucyumweru bakazifatanya na Simon Kabera ndetse n’umwigisha Rev.Past Ngamije Viateur.
Korari Abanyamugisha yatangiye umurimo w’Imana mu w’1996, itangira ari Korari y’abana b’ishuri ryo ku cyumweru ( Ecole de Dimanche). Mu mwaka w’2003, ni ukuvuga nyuma y’imyaka 7 nibwo yaje kuba Korari y’urubyiruko. Imana yakomeje kuyagura aho ikorera umurimo w’Imana ku mudugudu wa ADEPR-Kimisagara ya I bita Kove muri Paruwasi ya Nyakabanda mu itorero ry’Akarere ka Nyarugenge.
Iyi korari yakomeje kuvuga ubutumwa hirya no hino mu gihugu. Mu mwaka w’2010 nibwo yahawe izina ‘’Abanyamugisha. Iyi Alubumu y’amashusho bagiye kumurika bakaba baherukaga kuyikorera amajwi mu gihe gishize.


text:
ven.
20
mai
2011
ISOMO RYA MBERE
Igitabo cy’Ibyakozwe n’Intumwa (Intu 15, 1-6)
Muri iyo minsi, 1abantu bamwe bavuye muri Yudeya, baza bigisha abavandimwe bo muri Antiyokiya bati « Niba mutigenyesheje uko Musa yabitegetse, ntimushobora gukizwa. » 2Nuko havuka amakimbirane n’impaka zikomeye kuri Pawulo na Barinaba bavuguruza abo bantu ; ni ko kwemeza ko Pawulo na Barinaba hamwe n’abandi muri bo, bajya i Yeruzalemu kureba lntumwa n’abakuru b’ikoraniro, bakabagisha inama kuri icyo kibazo. 3Nuko Kiliziya ya Antiyokiya ibafasha ku byo bakeneye mu rugendo, banyura muri Fenisiya na Samariya babatekerereza iby’uguhinduka kw’abanyamahanga, maze iyo nkuru itera abavandimwe bose ibyishimo byinshi. 4Bageze i Yeruzalemu, Kiliziya y’aho irabakira hamwe n’Intumwa n’abakuru b’ikoraniro, hanyuma babatekerereza ibyo Imana yakoranye na bo byose. 5Ariko bamwe mu bemeye bo mu gatsiko k’Abafarizayi batera hejuru bati « Ni ngombwa ko abo banyamahanga bagenywa, kandi bagategekwa kubahiriza Amategeko ya Musa. » 6Intumwa n’abakuru b’ikoraniro bateranira hamwe, kugira ngo basuzume icyo kibazo.
ZABURI (Zab 122 (121),1-2, 3-4b, 4c-5)
Inyik/ Tuzajya mu Ngoro y’Imana twishimye!
Mbega ibyishimo nagize igihe bambwiye,
bati « Ngwino tujye mu Ngoro y’Uhoraho !»
None urugendo rwacu rutugejeje
ku marembo yawe, Yeruzalemu !
Yeruzalemu, uri umurwa wubatse neza,
umugi ucinyiye cyane.
Aho ni ho imiryango ya Israheli,
Imiryango y’Uhoraho iza mu mutambagiro.
Aho ni ho Israheli iza gusingiza Uhoraho uko yabitegetswe ;
ni ho hari intebe y’ukomoka kuri Dawudi,
intebe yicaraho igihe aca imanza.
IBANGONDIRIMBO RIBANZIRIZA IVANJILI (Rom 7, 4)
Alleluya Alleluya.
Turi aba Kristu wazutse mu bapfuye, kugira ngo turumbukire
Imana imbuto.
Alleluya.
IVANJILI
+ Yohani (Yh 15, 1-8)
Muri icyo gihe, Yezu agiye kuva kuri iyi si ngo asange Se, abwira abigishwa be ati 1« Ndi umuzabibu w’ukuri, naho Data akaba umuhinzi. 2Ishami ryose riterera imbuto muri jye, araritema ; naho ishami ryera imbuto, araryicira, agira ngo rirusheho kwera imbuto. 3Mwe murakeye kubera ijambo nababwiye. 4Nimube rero muri jyewe, nanjye mbe muri mwe. Uko ishami ridashobora kwera imbuto ku bwaryo ritari ku muzabibu, namwe ni ko mutakwera mutandimo. 5Jye ndi umuzabibu, mwe mukaba amashami. Uba rero muri jye, nanjye nkaba muri we, yera imbuto nyinshi ; koko tutari kumwe nta cyo mwashobora. 6Utaba muri jye, azajugunywa nk’ishami ritera maze yumagane, kandi bene ayo mashami barayasakuma, bakayajugunya mu muriro agashya. 7Nimumbamo n’amagambo yanjye akababamo, muzasabe icyo muzashaka cyose muzagihabwa. 8Igihesha Data ikuzo ni uko mwakwera imbuto nyinshi, mukaba n’abigishwa banjye. »


text:
Kuba umushotoranyi bivuze kuba umurwanyi. Nk’uko intumwa Paawulo yavuze ko yarwanye intambara nziza yo kwizera (2 Timoteyo 4:7), niko yabwirije umwishishwa we muto Timoteyo kurwana intambara yo kwizera.
Ni muri ubwo buryo nanone, tugomba kurwana intambara nziza yo kwizera mu buzima buri munsi ariko turwanya abanzi bacu b’imyuka mibi bo mu kirere n’ibitekerezo byacu n’imitima yacu.
Uburyo bumwe bwo kurwana intambara nziza yo kwizera ni ukumenya umwanzi wawe. Uko dukomeza kutaba maso satani niko akomeza kudutoteza. Nta kizahindura imibereho yacu niba icyo dukora ari ukwicara gusa tukifuza ko ibintu byahinduka. Tugomba kugira icyo dukora. Akenshi ntabwo turwanya satani iyo aduteye aduca intege cyangwa adutera ubwoba cyangwa adutera ubwoba cyangwa adutera gushidikanya cyangwa atuma twishinja. Twisubiza ahantu inyuma mu nguni tukamureka akadukubita.
Jye nawe ntabwo tugomba kuba imifuka satani yigiraho gutera amakofi; ahubwo, tugomba kuba abarwanyi.
Satani rero aba yifuza ko turwana n’abantu batuzengurutse mu butyo bwa kamere. Ariko Imana yifuza ko twibagirwa ububi satani yadushyizemo butuma turakarira abandi bantu. Ahubwo, yifuza ko turwanya abanzi bacu b’imyuka bagerageza kurwanya ubuzima bwacu ndetse no kutwiba amahoro. Urwanye satani niba agerageza kugukandagira, kandi ntabwo azigera abona ubuturo.
Joyce Mayer.


text:
Jya ukunda umugore wawe kandi umwubahe : Uko umugabo afata umugore we, byanze bikunze bigira ingaruka ku bana. Hari igitabo kivuga ibirebana n’imikurire y’umwana, cyavuze kiti “kimwe mu bintu umugabo ashobora gukorera abana be, ni ukugaragaza ko yubaha nyina w’abana. . . . Iyo umugabo n’umugore we bubahana, bituma abana bumva ko bakunzwe kandi ko batekanye.”—The Importance of Fathers in the Healthy Development of Children.
Jya umarana n’abana bawe igihe gihagije : Niba uri umubyeyi w’umugabo, ugaragaza ute ko uha agaciro abana bawe ? Ni iby’ukuri ko hari ibintu byinshi ukorera abana bawe, harimo gukora utizigamye kugira ngo ubabonere ikibatunga n’aho kuba. Ibyo ntiwabikora uramutse udaha agaciro abana bawe. Ariko kandi, niba utamarana na bo igihe gihagije, bashobora kumva ko utabaha agaciro nk’ako uha ibindi bintu, urugero nk’akazi kawe, incuti zawe n’imyidagaduro ( umupira, akabari, n’ibindi).
Umubyeyi w’umugabo yagombye gutangira gushyikirana n’abana be ryari ? Umubyeyi w’umugore atangira gushyikirana n’umwana we akiri mu nda. Iyo umwana amaze amezi ane mu nda, atangira kumva. Icyo gihe umubyeyi w’umugabo na we ashobora gutangira gushyikirana n’umwana we ukiri mu nda. Ashobora kumva umutima w’umwana we utera, akumva yinyagambura, akamuganiriza kandi akamuririmbira niba abishoboye.
Jya ubahana mu rukundo kandi ubashimire : Nubwo waba wumva ubabaye cyangwa ufite uburakari, ukwiriye guhana abana mu rukundo ku buryo bumva ko uhangayikishijwe n’igihe cyabo kizaza. Ibyo bikubiyemo kubagira inama, kubakosora, kubigisha no kubacyaha mu gihe bibaye ngombwa.
Byongeye kandi, igihano kirushaho kugirira umwana akamaro iyo se asanzwe akunda kumushimira. Gushimira umwana bimutoza kugira imico myiza. Abana barushaho kwigirira icyizere iyo bahawe agaciro kandi bakitabwaho. ugomba kwitoza kubatega amatwi witonze, kandi nturakare.
Jya ubatega amatwi : Iyo abana bawe bazi ko urakazwa n’ubusa kandi ko ukunda kunenga, batinya kukubwira ibibari ku mutima. Ariko iyo ubatega amatwi witonze, uba ubagaragarije ko ubitaho by’ukuri. Ibyo bizatuma bakugezaho ibitekerezo byabo n’ibyiyumvo byabo bisanzuye.
Byanditswe hifashishijwe igitabo : Umunara w’umurinzi 2011 p.18 -20


text:
ven.
15
mars
2013
ISOMO RYA MBERE
Igitabo cy’Umuhanuzi Izayi (Iz 43, 16-21)
16Avuze atya Uhoraho, we washatse inzira mu nyanja rwagati, agatanga akayira mu mazi magari, 17we wahagaritse amagare n’amafarasi, ingabo n’abantu b’intwari bose hamwe bikagwa ubutazegura umutwe, bigahwekera nk’agatara hanyuma bikazima. 18Mwikwibuka ibyabayeho mbere, ngo mukurwe umutima n’ibya kera, 19dore ngiye gukora ikintu gishya ndetse cyatangiye no kugaragara ; ntimukiruzi se ? Ni ukuri rwose ndahanga inzira rwagati mu butayu, inzuzi zitembe ahantu h’amayaga. 20Inyamaswa z’inkazi zizampe ikuzo kimwe n’imbwebwe na za mbuni, kuko navubuye amazi rwagati mu butayu n’inzuzi zigatemba ahantu h’amayaga, kugira ngo nuhire umuryango wanjye nihitiyemo, 21umuryango nihangiye kandi uzahore uvuga ibisingizo byanjye.
ZABURI (Zab 126 (125), 1-2b, 2c-3, 4-5, 6)
Inyik/ Uhoraho yadukoreye ibintu by’agatangaza, none twasazwe n’ibyishimo !
Igihe Uhoraho agaruye i Siyoni abari barajyanywe bunyago,
twabanje kugira ngo turi mu nzozi !
Ubwo umunwa wacu wuzura ibitwenge,
n’ururimi rwacu rutera indirimbo z’ibyishimo.
Nuko mu mahanga bakavuga bati
“Uhoraho yabakoreye ibintu by’agatangaza !”
Koko Uhoraho yadukoreye ibintu by’agatangaza,
ni yo mpamvu twasazwe n’ibyishimo !
Uhoraho, cyura amahoro abacu bajyanywe bunyago,
ubazane nk’isumo y’amazi atembera mu butayu.
Ni koko umuhinzi ubibana amarira,
asarurana ibyishimo.
Uko agiye agenda arira,
yitwaje ikibibiro cy’imbuto ;
yagaruka akaza yishimye,
yikoreye imiba y’umusaruro.
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 3, 8-14)
Bavandimwe, ibyampeshaga agaciro byose 8nsanga ari igihombo, ubigereranyije n’icyiza gisumba byose ari cyo kumenya Umwami wanjye Yezu Kristu. Kubera We nemeye guhara byose no kubyita umwanda kugira ngo nunguke Kristu, 9maze nzamusange ntishingikirije ubutungane bwanjye bukomoka ku Mategeko, ahubwo mfite ubutungane bukomoka ku kwemera Kristu, buva ku Mana bukaba bushingiye ku kwemera. 10Igisigaye ni ukumumenya We wazukanye ububasha, no kwifatanya na We mu bubabare bwe, ndetse no kwishushanya na We mu rupfu rwe, 11kugira ngo nibishoboka nanjye nzagere ku izuka mu bapfuye. 12Si ukuvuga ko ubu ibyo nabigezeho, cyangwa ko naba narabaye intungane, ahubwo ndatwaza ngo nsingire Yezu Kristu, mbese nk’uko We ubwe yansingiriye. 13Koko bavandimwe, sinemeza ko nabigezeho ; icyo mparanira ni kimwe gusa : ibyashize ndabyihorera nkihatira ibizaza. 14Ntwaza rero ngana intego, ya ngororano Imana iduhamagarira mu ijuru muri Kristu Yezu.
IBANGONDIRIMBO RIBANZIRIZA IVANJILI (Zab 130 (129), 7)
Uragasingizwa Nyagasani, uragasingizwa.
Uhoraho ahorana imbabazi, akagira ubuntu butagira urugero.
Uragasingizwa Nyagasani, uragasingizwa.
IVANJILI
+ Yohani (Yh 8, 1-11)
Muri icyo gihe, 1Yezu yigira ku musozi w’Imizeti. 2Bugicya agaruka mu Ngoro, rubanda rwose baza bamugana maze aricara arabigisha. 3Ni bwo abigishamategeko n’Abafarizayi bamuzaniye umugore wari warafashwe asambana, bamuhagarika hagati. 4Babwira Yezu bati “Mwigisha, uyu mugore bamufashe asambana. 5Mu Mategeko, Musa yadutegetse kwicisha amabuye abagore nk’aba. Wowe se ubivugaho iki ?” 6Ibyo babivugiraga kumwinja, bagira ngo babone ibyo bamurega. Ariko Yezu ariyunamira atangira kwandikisha urutoki ku butaka. 7Bakomeje kumubaza arunamuka arababwira ati “Muri mwe udafite icyaha, ngaho namubanze ibuye.” 8Yongera kunama akomeza kwandika ku butaka. 9Bumvise avuze atyo batangira kugenda umwe umwe, bahereye ku basaza. 10Nuko Yezu asigara aho wenyine na wa mugore agihagaze aho hagati. 11Yezu yunamutse aramubaza ati “Mugore, ba bandi bari he ? Nta n’umwe waguciriye urubanza?” Umugore arasubiza ati “Nta n’umwe Mwigisha.” Yezu aramubwira ati “Nanjye rero singuciriye urubanza ; genda ariko uherukire aho gucumura ukundi.”


text:
Imbaraga umuntu ashyira mu kubwiriza abantu benshi ni nazo akwiye gukoresha mu gihe abwiriza umuntu umwe. Misiyoneli Kazura Jules
Umurimo muri Senegal ni mugari kandi abakozi baracyari bake, kuburyo bagomba kuvunika cyane no kwitanga mu mpano zitandukanye kugirango umurimo w’Imana ukorwe.
Mu minsi ishize nahamagawe n’umuryango wa Bibiloya muri Senegali ngo mbafashe guhugura abakozi b’Imana. Ubutumire bungezeho numvise nishimye cyane, nitegura guhura n’abo banyeshuri.
Nk’umuntu wakoze umurimo mu Rwanda, nibwiraga ko ubwo ari ishuri ubwo nyine n’abanyeshuri ari benshi. Isaha yo kwigisha iragera, hari saa yine za mugitondo mbona abanyeshuri ni babiri gusa, ndategereza nibwira ngo abandi bari mu nzira, nuko menyeshwa ko ari abo nta bandi. Amasaha atatu akurikiye nayamaranye n’abo bakozi b’Imana, tuganira kubirebana nicyo Bibiliya ivuga k’ubukene.
Bimwe mu bintu nigiye muri Senegali kandi bikomeye byubatse ubugingo bwanjye cyane, ni ukumenya ko imbaraga umuntu ashyira mu kubwiriza cyangwa kwigisha abantu ijana ari nazo akwiye gukoresha mu gihe afite umuntu umwe cyangwa babiri, kuko burya icyo Imana yitayeho atari cyane ubwinshi bw’abantu (quantity) ahubwo iha agaciro cyane imihindukire y’abo bantu no kwitanga kwabo mu kubaha no gukorera Imana.
Uwo munsi hamwe n’abo bakozi b’Imana wambereye umugisha ukomeye, byose dukomeje kubishimira Imana.
Misiyoneli Kazura Jules


text:
Minisitiri w’Uburinganire n’Iterambere ry’Umuryango (MIGEPROF) Nyirasafari Esperance avuga ko ihohoterwa ryo mu ngo atari ibintu byihanganirwa.
Yabivuze ubwo umuryango w’umugabo n’umugore bari bamaze gutanga ubuhamya bw’uko umugore yihanganiye ihohoterwa yakorerwaga n’umugabo we ariko akaba yaraje guhinduka akanabisabira imbabazi bitewe n’inyigisho yavanye mu Ihuriro ry’Ingo rya Kiliziya muri Diyosezi ya Byumba.
Mu muhango wa Diyoseze ya Byumba wo kwizihiza imyaka 10 kuva Ihuriro ry’Ingo ritangiye muri iyi diyoseze n’ibyiza ryagezeho, ku kigo cya EFA Nyagahanga cyo mu Karere ka Gatsibo, Minisitiri Nyirasafari yavuze ko nta mpamvu n’imwe yatuma umugore w’u Rwanda yihanganira gukubitwa ngo ni uko yizeye ko umugabo we yazahinduka ibintu bikagenda neza.
Yagize ati “Numvise ko hari abantu batanga ubuhamya bw’uko umugore yihanganiye ihohoterwa yakorerwaga n’umugabo we mu rugo kugeza aho umugabo ahinduye imyitwarire. Ndagira ngo mbabwire ko gukubitwa atari ibintu byo kwihanganira na hato uko bimeze kose.”
Minisitiri yavuze ko leta ikora ibishoboka byose ngo ihe umugore ubushobozi bw’uko yashobora kubaho no mu gihe umugabo adahari kugira ngo ibyo bitange kubahana mu ngo nta wirata ko abeshejeho undi.
Yagize ati “Turifuza ko umugore yagira ubushobozi bwo gukora byose umugabo akora kugira ngo igihe umugabo adahari umugore akomeze abeho na none umugabo yaba ahari, babeho bombi.”
Umuyobozi wa Diyosezi ya Byumba, Bishop Nzakamwita Servelien yasabye ubufatanye bwa MIGEPROF na Diyoseze ya Byumba cyane muri iyi gahunda yo gukemura ibibazo bigaragara mu ngo.
Muri uyu muhango, urugo rwa Ndagijima Sylver rwatanze ubuhamya ko inyigisho zo mu Ihuriro ry’Ingo ryabagiriye umumaro ku buryo yaba umugore cyangwa umugabo bafite byinshi bahinduye mu buzima nyuma y’uko rubanda babahaye urw’amenyo baregana cyane umugore ko umugabo we amukubita.
Umugore Uwimanimpaye Donatille yagize ati “Yanzanye iwe ankunze ariko nyuma tubyaye umwana, tugize n’ubukene mu rugo, umugabo wanjye yarahindutse cyane. Atangira kunkubita.”
Yongeyeho ati “Naramureze mu nzego z’ibanze ariko nkasanga ari ukwiha rubanda mu manza z’urudaca. Ni bwo twagiye mu muryango w’Ihuriro ry’Ingo maze twigishwa byinshi tutari tuzi ku buryo buri muntu yagize icyo yishinja. Umugabo wanjye ntabwo yongeye kunkubita ubu twese turakeye kandi dufite iterambere mu rugo.”
Aha ngaha, Uwimanimpaye we asanga “kwihangana no gushaka ubumenyi” ari byo byamugejeje ku ntsinzi.
Guhera i Burera, Rulindo, Gicumbi, Gatsibo kugera Nyagatare imiryango irenga ibihumbi birindwi irata uyu muryango w’Ihuriro ry’Ingo watangiye mwaka wa 2006, kubera inyigisho zimaze kuyihindurira imibereho.
Ubu, bamaze korozanya inka 278 n’andi matungo magufi harimo ihene n’ingurube.


text:
“Yesu Kristo uko yari ari ejo, n’uyu munsi ni ko ari kandi ni ko azahora iteka ryose.”Abaheburayo 13:8
Muri iy’isi abantu barahinduka kandi nawe ubwawe urahinduka. Amarangamutima n’ibyiyumvo by’umuntu bihora bihinduka, bivuga ngo umuntu ntashobora kubyizera ko umuntu runaka adashobora guhinduka. Niyo mpamvu nk’umuntu wakurikiye Yesu Kristo agomba guhora yiga kubaho mu buzima bw’ukuri n’ubwenge aho kwizera amarangamutima ye. Iyo wizeye cyangwa ukegamira kumarangamutima n’ibyiyumvo byawe, akenshi biragushuka kuko byo birahinduka.
Mu rwandiko rwa mbere Pawulo intumwa yandikiye Abakorinto ibice icumi ku murongo waho wa kane (1 Abakorinto 10:4), yagereranije Yesu Krissto n’urutare, ubwo butumwa bugira buti” kuko banywaga ku gitare cy’Umwuka cyabakurikiraga, kandi icyo gitare cyari Kristo.” Iki gitare nicyo nawe ukwiye kwiringira.
Impamvu ukwiriye kwiringira Kristo Yesu, ni uko mu byiyumviro bye ntahinduka kandi niwe ubitegeka, mu mibereho ye akiri mu isi, ntiyigeze ayoborwa n’amarangamutima ahubwo yakomeje kuyoborwa n’Umwuka nubwo nawe yanyuraga mu buzima nk’ubwo tunyuramo umunsi ku munsi ariko yakoje kuba uko yari, ndetse nkuko ari iy’umunsi n’iteka ryose nta guhinduka kumugaragaraho.
Yesu Kristo utarigeze ahinduka, udahinduka n’ubu kandi utazigera ahinduka, niwe nawe ukwiriye kwizera kandi ukamwiringira muri byose, ukwizera ko atajya ahinduka ariko afite ubutware bwo guhindura amarangamutima n’ibyiyumvo byawe kugira ngo bimere nk’ibyaranze ubuzima bwe igihe yari mw’isi. Yesu Kristo aragusaba ko waba muzima nk’ubwe. Umwiringire kuko ari we rutare rudahinduka.
Byakuwe mu gitabo kitwa”Ending Your Day Right” cyanditswe na Joyce Meyer


text:
Gutoza abana kwibuka ngo byubaka icyizere cy’igihugu kizira Jenoside
Kuri uyu wa 24 Kamena 2016, ibigo by’amashuri byo mu Murenge wa Karama muri Kamonyi byibutse abanyeshuri basaga 320 n’abarezi 25 bazize Jenoside yakorewe Abatutsi.
Ni umuhango wabereye ku Musozi wa Gashinge, mu Kagari ka Nyamirembe. Nzeyimana Jean Claude, Umukozi w’Akarere ka Kamonyi, ushinzwe Uburezi mu Mashuri y’Inshuke n’Abanza, yasobanuriye abana amateka ya Jenoside, ababwira ko kubatoza kwibuka bigamije kububakamo Abanyarwanda bashya bazaba mu gihugu kizira amacakubiri.
Yagize ati “Umwana wahinduriwe ku ishuri adufasha no guhindura ababyeyi be. Tubona rero iyi gahunda yo kwibuka ari nziza kuko idufasha kugira ngo Jenoside ntizongere kuba ukundi, ndetse no kurwanya ingengabitekerezo yayo.”
Kwitabira ibikorwa byo kwibuka n’ibiganiro bahabwa n’abarezi babafasha mu matorero (clubs), ni ho abanyeshuri bamenyera amateka y’u Rwanda, ariko Ibuka isanga bikwiye ko hashyirwaho amasomo yigisha amateka ya Jenoside hagakorwa n’ingendo shuri abana bagasura inzibutso.
Nsabimana Fabien, Prezida wa Ibuka mu Murenge wa Karama, ati “Icyishe iki gihugu cyacu ni amateka yigishijwe mu mashuri mbere ya Jenoside. Twibaza rero ko habayeho imfashanyigisho zifatika mu mashuri, hakiyongeraho n’ingendo shuri byazatanga umusaruro ukomeye mu guhangana na Jenoside.”
Iradukunda Francoise, Umunyeshuri muri GS Nyamirembe, ahamya ko kwibuka bituma abana bamenya amateka ya Jenoside, bikabafasha kuyirinda.
Yagize ati “Twagiye twumva ko abana ba kera bagiye batozwa amagambo asebanya bakita bagenzi babo amazina y’udusimba, ndetse hari n’abana bagiye baranga ahari abatutsi ngo bicwe, ibyo bituma mu biganiro tugirana twirinda icyadusubiza muri Jenoside.”
Muri uyu muhango witabiriwe n’abaturage benshi, abacitse ku icumu bo mu Murenge wa Karama bashimiye ibigo by’amashuri byahisemo kwibukira ku Musozi wa Gashinge wiciweho abatutsi benshi bari bahahungiye.
Baboneyeho basaba Ubuyobozi kuhashyira ikimenyetso cy’urwibutso, kugira ngo amateka yaho atazibagirana.


text:
Dore ubwoko 5 bw’imibanire buri mukristu akeneye.
Imana yaremye umuntu ari we Adamu ,iravuga iti:si byiza ko uyu muntu aba wenyine.Ibi ntibivuga ko buri wese agomba gushakana n’umugore cyangwa n’umugabo ,ahubwo bivuga ko Imana yaturemeye kugirana imibanire hagati yacu. Bamwe muri twe nanjye ndimo bumva ko bakwiye kuba bonyine bakwiye kumva iri jambo,bitewe n’uko Imana yaturemye ,buri wese akenera undi.
Dore ubwoko 5 bw’imibanire buri mukristu akeneye.
1. Imana:
Ndabizi ko Imana twese twayakiriye ariko benshi tuzi Imana mu mutwe bitari ibyo ku mutima. Kugirana imibanire myiza n’Imana ni ukumva icyo ikubwira,ukayibwira byose, ndetse uakanayubaha ukayigandukakira ndetse ukayibwira n’abandi. Si nzi neza niba abakristu bose bafite bene iyi mibanire n’Imana,umuremyi wa byose.
2. Paul:
Benedata bose bakeneye imibanire nyayo, bakeneye abavandimwe babagira inama muri byose ndetse n’abo bigira ku birenge bakiga byinshi mu buzima by’ibya Yesu nkuko intumwa Paul yabikoraga.
3. “Barnabas”
Barnabas ni inshuti, ni umwe mu rugero rwiza rwatuma abantu bizera Imana.Aba akuzi neza,bene uwo muntu arakumva,bene uyu muntu kandi aba yakureba akamenya icyo ushatse kuvuga nta kindi wongereyeho.Uyu rero yagufasha kwegera Imana no kuyubaha
4’’Timoteyo”
Tomoteyo ni umuntu uba winjiye mu gakiza vuba, ugukeneye mu buzima bwe bw’umwuka ngo abashe gutera imbere mu byawo.Ni umwizera ureba ubuzima bwawe, akumva kandi akigira kuri wowe uko mugenda mu bana.
Timoteyo wawe aba yifuza kugera ikirenge mu cy’Imana nkuko nawe ubikora .Iyi mibanire irafasha cyane mu bijyanye n’umurimo w’ivugabutumwa.
5. Umusamaliyakazi;
Uyu ni umwe mu ngero zifatika z’umuntu utizera wahuye na Yesu.Twese mu by’ukuri dukeneye kugirana imishyikirano y’ingirakamaro kandi ifite intego n’abantu batari bakira Yesu nk’umwami n’Umukiza mu buzima bwabo.Ashobora kuba ameze nk’uyu musamariyakazi,cyangwa undi wese.Niba bitameze bityo biragoye gutwara ubutumwa bwiza bwa Yesu mu batizera.
Nyuma yo kubona ubu bwoko bw’imibanire ni ubuhe washimye?Igisubizo kiri mu mutima wawe.
Byanditswe na Bwana Chuck Lawless
Byashizwe mu Kinyarwanda na Peace Nicodeme Nzahoyankuye


text:
Nov 09, 2015 Bienvenu Ndacyayisenga Inyigisho zanditse 0
Umutima wanjye wababajwe no gusoma inkuru y’umuntu nzi cyane wanditse ku rubuga nkoranyambaga( Facebook) avuga agahinda kari mu mutima we yatewe n’ikibazo afitanye n’umuntu baherutse gushakana mu myaka itatu ishyize.
Uno munsi urebye abantu bicwa n’impfu zikomoka ku kibazo cy’umutima usanga aribo benshi ku bicwa n’impfu zisanzwe. Urebe abantu bagwa mu mpanuka bazira abashoferi basinze, urebe abanduzwa n’abandura SIDA kubera ikibazo cyihishe mu mitima, abica abo bashakanye kubera ikibazo cy’umutima kibihishemo. Uretse abapfa, gerageza utekereze imibanire y’abashakanye muri iki gihe, imibanire y’abavukana, imibanire y’abana n’ababyeyi, amakenga abantu bagendana, amazimwe ari mu miryango no mu baturanyi, umwiryane, gukekana amarozi, inzangano, ishyari, irari, ni nindi bitandukanye…
Muri make “Société” yose ifite ibibazo bikomoka ku mutima. Twokemura ikibazo cyihishe mu mitima y’abantu igihugu cyakira, abapolisi basinzira, abacungagereza baruhuka, abaganga barara izamu bagabanuka, ibikorwa by’iterambere byabona amafaranga, amashuri, imihanda…byakubakwa!
Yeremiya 17:9 – Umutima w’umuntu urusha ibintu byose gushukana, kandi ufite indwara ntiwizere gukira. Ni nde ushobora kuwumenya uko uri? Mu gihe cye, Umuhanuzi Yeremiya ati “Umutima urarwaye”. Nasanze urwishe ya nka rukiyirimo. fata uyu munsi usengere indwara yihishe mu mutima wawe cyangwa mu mutima w’uwo uzi.
Umwigisha: Fidèle Masengo
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Iyo urebye ubuzima ni nk’inzira cyangwa se urugendo, isa n’igoye gusobanura kuburyo ntawakubwira ngo jye byagenze gutya, nta n’umuhanga watanga amakuru y’uko byose bigenda kuko bigenda bitandukana. Ibi bituma dufite ibyo twifuza kugeraho bidutera kumera nk’abari mu marushanwa y’ubuzima.
Pawulo yandika mu nzandiko ze zitandukanye, yagerageje kumera nk’uvuga ko no kujya mu ijuru bijya gusa n’ibi. Bivuga ngo twari dukwiye kuba tubikora nk’abasiganwa. Iyo umuntu yitabiriye amarushanwa akorana umwete kuko aba arwana n’igihe yahawe kuko gishobora kurangira atageze iyo yahagurutse ashaka kugera.
Ibi birasa no kujya mu ijuru kuko umuntu abaye yarahagurutse avuga ko ajya mu ijuru akaba yarageze mu nzira akihagararira abandi bagakomeza ntibishoboka ko agera yo kandi yarahagaritse urugendo rwe. Abandi bakomeje gusiganwa nibagera yo we ntabwo azaba ahari.
Ikindi ni uko igihe umuntu ajya mu ijuru akwiye gutekereza ko igihe afite mu isi ari kigufi ukagikoresha neza kuko kigushiranye nta mahirwe wagira yo kukigarura kuko igihe cyashize ntikigaruka.
“Kandi iyo umuntu ashatse kurushanwa mu bikino ntahabwa ikamba, keretse arushanijwe nk’uko bitegetswe’’( 3Timoteyo2:5)
Aha Pawulo arashimangira ko hari uburyo bugenga amarushanwa ari nako n’abayategura mu isi babigenza, Baricara bagashyiraho amabwiriza azagenderwaho n’abifuza kwitabira amarushanwa.
Iyo wiyandikishije usabwa kundera muri yo. Ibi birasa n’iyo umuntu yemeye kujya mu ijuru hari umurongo Imana imusaba kugenderamo. Pawulo yandikiye Timoteyo amubwira ko bidakwiye kurushanwa mu bikino ahubwo ngo bikorwe uko bikwiriye.
Umaze gusoma ubu butumwa, ushobora kuba wumvaga itabaza ryawe rigiye kuzima cyangwa ryaranazimye bitewe n’ibyo uriho ubona cyangwa unyuramo,ongera uhaguruke ugire umwete kandi nturebe inyuma. Ushobora no kuba wari ugeze kure usubirayo garuka ukomeze urugendo Kristo akubikiye aragukunda kandi akubikiye ikamba niwemera kurushanwa uko bikwiye abasiganirwa kujya mu ijuru.
Ubundi nawe ukabona icyo wirata nk’aha Pawulo yagize ati “Narwanye intambara nziza, narangije urugendo, narinze ibyo kwizera. Ibisigaye mbikiwe ikamba ryo gukiranuka, iryo umwami wacu, umucamanza utabera azampa kuri urya munsi, nyamara si jye jyenyine, ahubwo ni abakunze kuzaboneka kwe bose’’. (2 Timoteyo 4:7-8)


text:
Mar 21, 2016 Bienvenu Ndacyayisenga Ubuhamya 0
Korali Holy Nation ikorera umurimo w’Imana mu itorero ry’ ADEPR Gatenga mu mujyi wa Kigali, igeze kure yitegura gutaramira abakunzi bumusaraba Doreko Imana yagiye ibana nabo ahantu hatandukanye kuko ngo bagiye bajya hirya no hino mungendo zitangukanye baka bona Imbaraga Z’Imana.
Umuyobozi wungirije wa Korali Holly Nation Bwana Samuel yagize ati:” twateguye igerane cyo gushima Imana. Kuko kuva ku wa gatanu tariki 25/03 aribwo tuzatangira dore ko tuzaba turi kumwe n’amakorari tubana hano mu gatenga, nyuma bucyeye bwaho tariki 26/03 tukazaba turikumwe na Korali Sayuni ya ADEPR Cyahafi na Korali Nayoti ya ADEPR Gikondo Segem
Yasoje ijambo rye avuga ko tariki 27 Werurwe 2016 ko ari bwo Korali Bethelehem izaturuka mu Ntara y’ Amajyaruguru mu karere ka Rubavu bakazabana nayo umunsi wose. Tuzafata n’amashusho mu minsi irimbere tuzashyira ahagaragara album yacu yitwa ibyiza uwiteka yangiriye.
Tubibutse ko iyi Korali Holly Nation kuri ubu ifite abaririmbyi 80 ikaba yiganjemo urubyiruko rwinshi, ikaba imaze imyaka itanu ibomye izina rishya rya Holy Nation.”Doreko yatangiye ari korali ya sunday school”.
Nd. Bienvenu/Isange.Com/Tel:0785247778,0725040607.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
N’ubwo mu muco w’ibihugu byinshi ku isi bishobora kumvikana nk’amahano, umugabo witwa Shailesh Dalbot yarongoye nyirasenge ndetse anamurongorana n’umukobwa we, bivuga ko uwo mukobwa nawe ari mubyara we. Ubu amaranye nabo igihe kirekire ndetse baranabyaranye.
Mu muco w’abo mu bwoko bwitwa Mandi mu gihugu cya Bangladesh, umugore upfakaye aba agomba gushakana n’undi muntu wo mu murango w’umugabo yashatsemo. Gusa umugore witwa Shormi Nokrek yarapfakaye, kandi nta wundi musore utarashaka wari usigaye mu muryango w’umugabo yashatsemo, biba ngomba ko ahita arongorwa na Shailesh Dalbot wari ufite imyaka 15 icyo gihe, uyu musore wari ukiri muto aba arongoye nyirasenge, ndetse ahita anarongora umukobwa wa nyirasenge witwa Jellita, wari ufite imyaka 7 icyo gihe. Nyirasenge yamuhaye uwo mukobwa we kugirango atazamuca inyuma akajya mu bandi bagore bakiri bato.
Bamaze imyaka 45 bashakanye, babaye abakeba kandi ari umwana na nyina
Ubu Shailesh Dalbot ni umusaza, afite imyaka 60 y’amavuko, akaba amaranye n’aba bagore be bombi imyaka 45 yose. Uyu mugore muto witwa Jellita, ubu bamaze kubyarana abana 4, nawe akaba agize imyaka 52 y’amavuko.
Shailesh Dalbot yabwiye ikinyamakuru Daily Mail nyirarume yari afite barumuna be babiri ariko bakaba bari bafite abagore igihe nyirasenge yapfakaraga, bityo akaba ari we wagombaga guhita amurongora. Ibirori by’ubukwe bwabo byabaye mu 1971, bibera umunsi umwe no gusoza ikiriyo cy’umugabo wa nyirasenge wari wapfuye.
Yarongoye afite imyaka 15 ariko ubu ni umusaza w’imyaka 60 y’amavuko
Nyirasenge yahindutse umugore we, na mubyara we biba uko nawe ahinduka umugore we, bisobanura ko abana babyaranye nabo bagiye bagirana amasano akomatanyije. Ibi ariko mu gihugu cye ngo si amahano, ndetse ni itegeko riba rigomba kubahirizwa mu muco wabo.
Ni abagore babiri mu rugo, ariko kandi ni n’umwana na nyina


text:
Abaheb 11:13-16 Abo bose bapfuye bacyizera batarahabwa ibyasezeranijwe, ahubwo babiroraga biri kure cyane bakabyishimira, bakavuga ko ari abashyitsi n’abimukīra mu isi. Abavuga batyo baba berekana yuko bashaka gakondo. Iyo baba barakumbuye iyo bavuyemo, baba barabonye uburyo bwo gusubirayo. Ariko noneho barashaka gakondo irusha icyo gihugu kuba cyiza, ari yo yo mu ijuru. Ni cyo gituma Imana idakorwa n’isoni zo kwitwa Imana yabo, kuko yabiteguriye umudugudu.
Dufite abantu byoroheye gusubira inyuma. Kera abarokore hari ibyo bakoraga bibakomeza mu rugendo, iyo bakizwaga uretse gusobanura Bibiliya basomaga agatabo k’umutima w’umuntu, agatabo k’umugenzi, barangiza bakajya i kabela muri congo. Habaga umuhanuzi witwaga Mariam kinyamarura, wabigishaga inyigisho zo kubakomeza muri uru rugendo.
Aka gatabo k’umugenzi, kanditswe na John Bunyan, ntiyize ariko yari azi ubwenge bwinshi, kandi ntiyari azi Imana. Umunsi umwe aza kumva ijwi rimubaza niba ahitamo kuguma mu byaha cyangwa agahitamo kureka ibyaha akaza mu gakiza.
Yaje guhura n’abakristo bamubwira umunezero wo mu gakiza, ntiyahita afata umwanzuro . Ariko yaje gukizwa. Impamvu muri iyi minsi abantu batabwira abantu iby’agakiza ni uko kababihiye. Kera umuntu yarakizwaga, kubera umunezero w’agakiza, akaba umubwirizabutumwa w’ubushake, akagenda abwira abantu ibya Yesu. Kandi ukimara gukizwa warabirenganyirizwaga, bigatuma ubikomeramo.
Ikibazo kiriho ubu, kinatuma abantu batabwiriza abandi ni uko ibyo abatizera bakora n’abakristo babikora ; kubera iyo mpamvu bakaba ntaho bahera bababwira kureka ibyaha nabo bakibikora.
Nyuma haje kwima umwami, wabujije abantu batari aba Pasitori kuvuga ubutumwa. Bunyan we akomeza guhamya, baramufata baramufunga imyaka 12, ageze mu buroko ati "mungiriye neza", atangira kubwiriza imfungwa, yafunguwe bose bamaze gukizwa. Bamufunguye yakomeje kubwiriza ubutumwa bwiza, barongera baramufata baramufunga. Agezemo ahishurirwa uko bigenda umuntu akijijwe, ko ahinduka igitutsi, bakamukwena. Aho niho yahise yandika igitabo cy’umugenzi.
Ibyo yeretswe :
Bunyan yarose ibintu arabyandika. Kenshi bijya bigorana ko umuntu arota inzozi ngo akomeze azibuke, anazandike. Yarose ari mu butayu bugereranwa n’isi, yabonaga umugabo uhetse umutwaro ateye umugongo urugo rwe. Yasomaga igitabo arira aboroga. Iyo tuvuze ubutumwa niyo nyungu yacu y’ukuri. Ijambo ry’imana rigira imbaraga zo guhindura umuntu. Ibyakozwe 2:37 muhindukire.
Muri iyi minsi abantu ntibakunze ijambo ribahindura, barashaka kumva ibibanezeza bijyanye n’irari ryabo. Ukumva bamwe baranavuga ngo dushyiriremo ya ndirimbo imfasha, ariko nta ndirimbo ihora ifasha umuntu. Umwana urwaye inzoka niwe utoranya ibyo arya nibyo atarya ; ariko iyo bamuhaye umuti, akazituma, araruhuka, noneho akagira appetit akarya byose. Petero, amaze kwigisha, abantu bibacumita mu mitima, baravuga ngo bagabo benedata, tugire dute ?
Inshuti ze n’urugo rwe byagenze bite ?
Bamwise umusazi. Tumaze gukizwa isi, igomba kutwita abasazi, nubwo turi bazima. Kuko ibinezeza abakijijwe bitandukanye n’ibinezeza abapagani. Uwo bita umusazi ni umuntu ukora ibinyuranye n’ibyo abandi bakora, aba akeneye kuyoborwa. Ariko twe twasaze ibisazi bituma tuyobora abandi.
Muri aka gatabo, umugore we n’abana, batekereje ko namara kuryama akaruhuka, biza gushira ariko siko byagenze. Kuko yavugaga ko atazi iyo ajya niyo ava.
Mukristo ahura na mubwirizabutumwa :
Mukristo yaramubwiye ati sinshaka kurimbuka. Uwo ibyaha bitababaje, ntamenya ububi bwabyo. Ijambo ry’Imana riturangira inzira. Mukristo yari asanganywe umutwaro, ahuye na mubwirizabutumwa amwongerera undi mutwaro, werekana umujinya uzatera.
Mukristo arangirwa inzira :
Mubwirizabutumwa yamweretse ko agomba kunyura mu irembo rifunganye, ikibazo ni uko ntawugishaka kurinyuramo. Muri iryo rembo, ntawubasha kwinjiranamo ibyaha kandi iryo rembo ribangikanye na gehinomu. Yanamweretse itabaza. Ijambo ry’Imana ni itabaza ry’ibirenge byacu. Mukristo yahise yiruka inzira ijya mu ijuru, nta kureba inyuma ni ukwiruka.
Umugore n’abana baramukurikiye bashaka kumugarura, yipfuka amatwi, kuko yibukaga umujinya wenda gutera. Iyo ukijijwe ntibivuga ko utita ku rugo rwawe, urabagaburira, ariko ukibuka ko buri vi ryose rizipfukamira.
Yesu yaravuze ngo uza aho ndi, ntiyange se na nyina ntakwiye kuba umwigishwa wanjye. Ibi ntibivuga ko ubanga urwango, bisobanura ko dukijijwe, bashobora no kuduca, tugatandukana nabo ku bwa kristo, ntitube tugihuza.
Kera niko byagendaga, umuntu yarakizwaga akaba igicibwa, bakamwirukana mu rugo, akajya kubana na benese yaba agiye no gukora ubukwe, bakanga kubumukorera akabukorerwa na benese. Yaba arwaye akiri iwabo, bagahamagara benese bati umuntu wanyu yarwaye muze mu mutware kwa muganga. Byaterwaga nuko yabaga atandukanye nabo muribyose, adakora nkibyo bashaka, bakamuca.
Kera hari abantu bagiye basubizayo inkwano, kuko iwabo babaga bakiriye inkwano z’abatizera. Abo bakristo bagahamiriza iwabo ko batabana n’abapagani. Ariko ubu siko bimeze, abarokore, baraza bakakubwira ko bakundanye n’abapagani, bagiye gushakana, kandi byari ikizira.
Kera abakristo, ntibajyaga mu kabari, ariko ubu basigaye bajyayo, bigatangira bafata Fanta, abatizera bari kumwe bafata inzoga, bikaza kurangira bazinyoye, bagakina amakarita n’igisoro mu kabari, ku cyumweru, bakagaruka mu rusengero bakaririmba. Hari n’abasigaye bakora iminsi mikuru, bagatumira orchestre zo mu isi ngo nizo zibagwa neza, kuko babihiwe nibyo mu nzu y’Imana.
Twibuke aho twavuye nubwo twabizira. Isi isigaye idushima ko twaziruye ibyo twahakanaga kera. Usanga tumeze nk’abariye uburozi. Hari abantu batatwemerera kwinjira mu nsengero zabo nko mu kiriziya ngo tubwirize cyangwa mu musigiti, ntibanemera ko chorale zacu zijyamo, ariko twe tukabemerera ko baza ku ruhimbi, bakatubwira kandi bo badashobora kwemera ko tujya iwabo ngo tubwirize. Ko twavuyeyo turacyashakayo iki ?
Ariko ijambo ryatubwiye ngo iyo baba barakumbuye iyo bavuye, byashobokaga ko basubirayo, ariko ngo batumbiriye umudugudu urushaho kuba mwiza.
Ibya nyamujyiryanino
Ni ukuvuga ngo ni umuntu ujya ahantu habiri mu gihe kimwe. No muri iyi minsi dufite abantu bameze batyo, bashaka gufata impu zombi. Usanga hari inyigisho ziryoheye amatwi abantu bashaka kumva, bagera hano, bagasanga barabigisha iby’ibiryo, nkuko bajya babyumva iwabo, bigatuma badakizwa. Ariko Uwiteka aravuga ngo nimwitandukanye, muve hagati y’aba bandi.
Nyamujyiryanino na mudakurwakwijambo, bakurikiye Mukristo. Nyamujyiryanino akajya amubaza ibyo bazabona mu ijuru. Hari abantu bifuza kujya mu ijuru, ariko bakabona inyigisho zibayobya ko nta byago umukristo ahura nabyo mu rugendo. Ni ikinyoma, mu isi turi abashyitsi n’abimukira, iwacu ni mu ijuru, ahataba ibyago, twemera gusekwa.
Kera umurokore yanyurwaga nibyo afite, ariko muri iyi minsi no mu makwe barashaka ibintu bihambaye, ariko urugo si biriya bigaragara mu bukwe, ni ibikurikira nyuma.
Twemera guhinduka bashya, ntitwishushanye n’ab’iki gihe. Iminsi tumaze niyo myinshi kuyo dusigaje, twitware neza, turengere ubugingo.


text:
Rwanda | Rusizi: Abari baraguze inka ku nguzanyo ya Banki bavanywe mu gihirahiro
Kuri ubu ibyishimo ni byose kuborozi bagera ku 108 bo mu Karere ka Rusizi, bari barahawe inguzanyo na Banki y’Abaturage (bpr) ngo bagure inka muri gahunda ya Girinka Banki, binyuze mu masezerano Akarere ka Rusizi kari kagiranye na Rwiyemezamirimo wagombaga kugura izo nka, nyamara hakaza kugaragara ko inka zatanzwe na Rwiyemezamirimo zitari zujuje ibikubiye mu masezerano.
Ubusanzwe ayo masezerano yavugaka ko Rwiyemezamirimo aha aborozi inka z’inzungu (Frizone 100%) ku mafaranga ibihumbi 600 cyangwa iz’inzungu z’imvange (50% croisé) ku mafaranga ibihumbi 500, nyuma aborozi bahawe izi nka baje kugaragaza ko inka bahawe zidatanga umusaruro ukwiriye, bituma batishyura neza banki zabagurije.
Uku kutishyura kw’abaguze inka muri gahunda ya Girinka Banki, niko kwatumye ikigo RAB hamwe n’Akarere ka Rusizi, bakora igenzura ry’izo nka, nyuma bigaragara ko koko izo nka zahawe aborozi atarizo zari ziteganyijwe, nyamara banki zabagurije zo zaratangiye kubishyuza ndetse bamwe baratangiye kubarirwa ubukererwe kuko bagombaga kujya bishyura amafaranga akomotse ku masururo wazo, bo bagaragaza ko ntawo babonaga.
Kuri uyu wa kabiri, tariki ya 15/01/2013, mu nama yahuje Umuyobozi w’Akarere ka Rusizi wungirije ushinzwe Ubukungu Bwana Marcel Habyarimana, n’Ushinzwe kwishyuza inguzanyo muri Banki y’Abaturage wari kumwe n’abacungamutungo b’udushami twa Banki y’abaturage muri Rusizi, nyuma yo kungurana ibitekerezo ku myanzuro y’inama yabaye kuwa 06/12/2012, ihuje MINAGRI, MINALOC na UBPR, basanze abaturage bahawe ziriya nka bakwiye kurenganurwa bakabarirwa agaciro zifite, akaba ari nako bishyura.
Uyu munsi rero Ubuyobozi bw’Akarere ka Rusizi na UBPR, bmeranyijwe ko aborozi bari barahawe izo nka batagikurikiranywe n’inkiko, kandi ko bazishyura hakurikjwe ibyavuye mu igenzura ryakozwe na RAB n’Akarere ka Rusizi.
Iryo genzura rigaragazako umworozi wabawe inka ifite 75% by’amaraso y’imvange azayishyura ibihumbi 500, uwahawe ifite 50% akazishyura ibihumbi 350 naho uwahawe ifite amaraso y’imvange ku kigereranyo cya 25% akazishyura ibihumbi 225.
Nubwo aborozi bari bahawe izi nka bari batangiye kubarirwaho amafaranga y’inyungu hakurikijwe amasezeranyo ya mbere y’ibumbi 500 na 600, hanzuwe ko abaturage bazabarirwa umwenda uhwanye n’agaciro kagaragazwa n’ibyavuye mu bugenzuzi bwakozwe, bityo abamaze kwishyura arenga Banki yemeye ko izayabasubiza, naho ubukererwe bwo kwishyura bari baratangiye kubarirwa, hemejwe ko bukuweho, kandi abari bararezwe mu nkiko kubwo kwambura banki, ko nabyo Banki ihita ibihagarika kuko nta kosa abarozi bafite.
Ubwo twavugana n’aborozi bahawe izi nka batubwiye ko bishimiye iyi myanzuro, ibavanye mu gihirahiro, bakaba banashimira ubuyobozi bwose bwabigizemo uruhare kugira ngo iki kibazo kibe kirangiye.


text:
- MBESE UDUKINGIRIZO TUBIRI TURUTA KAMWE?
- NTUKENEYE IMBORO Y'INDENGAKAMERE
- MFITE IMBORO NINI CYANE
- MFITE IBYAGO BINGANA IKI BYO KWANDURA INDWARA Z'IBITSINA
- MBESE NAKONGERA UBUNINI BW'IMBORO YANJYE
- MBESE KWIKINISHA HARI ICYO BYANTWARA?
- MBESE IMBORO NINI NI BWO BUGABO
- MBESE BISABA KO MBA NASHYUTSWE NGO MPAZE UMUGORE
- MBESE ABAGORE BAKUNDA UMUGABO UFITE IMBORO NINI
- MBESE ABAGABO B'AMASUGI NI BAKE CYANE
- NGO ABAGABO BAKUNDA IGITUBA CYANE KANDI AHO BAKIBO...
Ibibazo by'Imboro n'Igituba
No comments:
Subscribe to: Post Comments (Atom)


text:
Benshi bajya bibaza bakanaterwa impungenge n'ikibazo cyo kwikinisha gikunze kuba ingeso
bibaza n'icyo bakora ngo babicikeho burundu nibyo tugiye kugaruka ho.
Mu nkuru zitandukanye twagiye tubagezaho ububi bwo kwikinisha kubera iki gikorwa, twanababwiye ko ho hari numusore wo mu gihugu cya Brasil wikinishije kugeza ashizemo Umwuka.
Abantu benshi ariko bakomeje kwibaza bati ese umuntu yakora iki ngo agabanye cyangwa areke burundu kwikinisha ?
Urubuga rwa internet twifashishije rugaragaza ko birashoboka rwose ko umuntu yabireka burundu.
1. Intambwe ya mbere ni ukugerageza kwibuza kubitekerezaho cyane mu gihe wumva bikujemo mu rwego rwo kugabanya inshuro wikinishaga.
2. Niwumva bigiye kukuganza ujye gusura inshutizawe cg ujye muri sport soma ibitabo nibindi....
3. Ha agaciro ibitekerezo bikubuza kwikinisha wiyumvemo ubugabo
4. Ntugakunde kuba ahantu uriwenyine jyerageza ujye mubandi muganire mutere story nibindi....
5. Nujya kwikinisha utekereze ingaruka zabyo zizakubaho ubuzima bwawe bwose
Ku bijyanye n’imirire nabyo, ngo umuntu agomba kugerageza cyane kurya ibikomoka kuri soya kenshi, kandi akagerageza kwirinda kunwa ikawa nyinshi, kuko ikitwa caffeine dusanga mu ikawa gituma amaraso yihuta bigatera ubushake bwo gukora imibonano bwa hato na hato bikaba byakuviramo kwikinisha.
Abagabo bagomba kandi kwirinda kuryagagura. Aha ngo wakwirinda akenshi kurya utuntu tw’ubunyobwa ndetse n’ibihwagari, ahubwo ngo ku meza ugakunda gufungura ibikomoka ku mafi n’imboga.
Aha kandi umuntu agomba kugerageza kurya gake inyama zitukura z’inka cyangwa ihene, byanarimba ukazireka burundu.
Byaba byiza abakunda icyo kunywa bahisemo kujya binywera imitobe ikomoka ku mbuto.
Umuntu kandi ngo akwiye kunagerageza kunywa amazi menshi kuko agira umumaro muri byinshi harimo n’ikorwa ry’intanga.
Izo Nama nuzikurikiza uzaduha ubuhamya
dore link hasi aho ya docteur bita docteur shema parfoit kandaho ukande add freind umwandikire aguhe inama ukeneye zose.
https://m.facebook.com/docteur.shemaparfoit?refid=12
Urashaka Gucika Kungeso Yo Kwikinisha Burundu?
Benshi bajya bibaza bakanaterwa impungenge n'ikibazo cyo kwikinisha gikunze kuba ingeso


text:
Jul 20, 2016 Bienvenu Ndacyayisenga Amadini 0
Guhera kuri iki cyumweru tari ya 24 Nyakanga uyu mwaka ,i Kigali haratangizwa igiterane cy’iminsi irindwi cyateguwe n’itorero ry’Intumwa n’abahanuzi.Iki giterane gifite insanganyamatsiko iboneka muri matayo 5:13 .Iki giterane kizahagurutsa abakozi b’Imana batandukanye barimo Past Alex MUSANA uzaturuka muri Uganda .Kizaba kirimo kandi na Bishop Augustin gakwaya ukuriye amatorero yose y’intumwa n’abahanuzi aho aherereye hose ku isi.
Iki giterane kandi klizaba kirimo abandi bakozi b’Imana barimo Past Paddy Musoke umwanditsi akaba n’umushumba ,ndetse na Past Rubamabana Emmanuel ,umushumba muri iri torero.Hazaba kandi hari n’abaririmbyi mu njyana zo kuramya no guhimbaza Imana barimo liliane Kabaganza,ISAIE Uzayisenga,Serge Iyamuremye,Alarm ministries ,Living streams choir n’abandi benshi.
Ni igiterane kizahindura byinshi mu buzima bw’umwuka bwa buri wese uzakitabira nkuko ubuyobozi bw’iri torero bubitangaza,ngo kuko bazahumvira ubutumwa bwiza buzatangwa n’abakozi b’Imana batandukanye kandi Imana ihagurukije muri iyi minsi.Ubutumwa kandi butandukanye buri mu bihanagano by’abaririmbyi n’abahanzi batandukanye nabwo buzaba buhari ku buryo buri wese uzitabira azanyurwa ndetse agahembukira muri iki giterane.
Iki giterane
Apostles and prophets church of Christ ni itorero rifite amatorero 45 hano mu Rwanda rikagira amatorero arenga 100 mu gihugu cya Uganda.Rikaba rihagarariwe (riyobowe) na Bishop Augustin Gakwaya ( legal representative) naho icyicaro cyaryo gikuru kikaba giherereye ku Kimironko haruguru y’ishuri rya Kigali Parents School ari naho iki giterane kizabera nkuko Bwana Ruvugwaho John umwe mu bari gutegura iki giterane yabibwiye isange.com.
Andi makuru ajyanye n’iki giterane muzakomeza kuyakurikirana kuri www.isange.com
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Aya macumbi yatangiye kubakwa na RSSB ku bufatanye na Minisiteri y’Ibikorwa remezo, iy’Ingabo n’Umujyi wa Kigali bikaba biteganyijwe ko muri Kamena umwaka utaha azaba yuzuye.
Azaba ari amacumbi bivugwa ko aciriritse ugereranyije n’andi RSSB yubatse hirya no hino mu mujyi wa Kigali yamaze kugurwa.Agenewe abakozi ba leta n’abikorera ariko b’amikoro aciriritse.
RSSB itangaza ko ku bufatanye n’Umujyi wa Kigali n’amabanki y’ubucuruzi hazakorwa igenzura hakarebwa umushahara ndetse n’umutungo w’umuntu uzaba ushaka kugura inzu kuko nta muherwe uyemerewe.
Mu imurikagurisha mpuzamahanga ririmo kubera i Kigali ku nshuro ya 19, Ikigo cy’Igihugu cy’Ubwiteganyirize mu Rwanda RSSB kirimo gusobanurira abakigana aho imirimo yo kubaka ayo macumbi igeze n’igihe abashaka kuzayagura bazatangira kwiyandikisha.
Mu kiganiro IGIHE yagiranye na Viviane Akili, umukozi wo mu biro by’itangazamakuru muri RSSB yavuze ko impamvu yo gusobanurira abagana Expo iby’amacumbi yatangiye kubakwa mu karere ka Gasabo, Umurenge wa Kinyinya, Akagari ka Kagugu ahitwa i Batsinda, ari uko hari abatabizi nyamara aya mazu yaragenewe ab’amikoro yitwa ko ari macye kandi ko mu kwezi k’Ukuboza uyu mwaka abazaba bashaka kuyagura bazaba baratangiye kuyafat.
Ati” Turashaka ko abatugana muri iyi expo bamenya ko ubu imirimo yo kubaka yatangiye muri Kamena 2016 kandi ko ayo macumbi uko ari 561 azaba yamaze kubakwa muri Kamena 2017, bityo mu Kuboza uyu mwaka abazashaka kuyagura bakazaba barimo kwiyandikisha.”
RSSB ivuga ko itaheje abafite ubushobozi buhambaye kuko aribo yabanje kubakira amacumbi i Gaculiro (Vision City & 2020 Estate) ndetse n’i Kagugu (Umucyo Estate).
Amacumbi azubakwa i Batsinda yose ni amagorofa hakazaba harimo isoko, aho bategera imodoka, amashuri, amaduka, inzu z’imyidagaduro n’ibindi bikoresho byose abantu bakenera ngo babashe kubaho neza.
Ibiciro by’amacumbi bihera ku mafaranga miliyoni 25 kugeza kuri Miliyoni 32 z’amafaranga y’u Rwanda bitewe n’ibyumba inzu umuntu ashaka ifite.
Kuri ubu imirimo yo kubaka igeze ku kigero cya 10% nyuma y’amezi abiri itangiye bikaba biteganywa ko muri Kamena 2017 izaba irangiye ari na bwo amabwiriza y’ubugure azashyirwa ahagaragara.
Nubwo hazaba ari mu magorofa, uwaguze inzu azaba afite uburenganzira bwo kuzayigurisha no kuba yayitangaho ingwate kuko izaba ari iye bwite.
Si muri Kigali gusa RSSB ikora ibikorwa byo kubaka amacumbi aciriritse kuko hari inzu zuzuye i Nyagatare zigurishwa ndetse n’indi mishinga myinshi igenda ikora.
Hirya no hino mu mu turere tugize Umujyi wa Kigali hari kugenda hubakwa amacumbi aciriritse muri gahunda yo kubaka amacumbi rusange ibihumbi 10 yo muri uru rwego.


text:
sam.
14
mai
2011
ISOMO RYA MBERE
Igitabo cy’Ibyakozwe n’Intumwa (Intu 13, 44-52)
44Ku isabato yakurikiye inyigisho ya mbere ya Pawulo i Antiyokiya ho muri Pisidiya, hafi umugi wose urakorana kugira ngo bumve ijambo ry’Imana. 45Abayahudi rero ngo babone icyo kivunge cy’abantu bagira ishyari, ni ko guhinyura ibyo Pawulo yavugaga babisebya. 46Nuko Pawulo na Barinaba bavuga nta cyo bishisha bati « Byari ngombwa ko ari mwe mubanza gushyikirizwa ijambo ry’Imana ! None ubwo muryamaganye, mukabona ko mwebwe ubwanyu mudakwiye ubugingo buhoraho, ngaho rero twisangiye abanyamahanga. 47Ni na ko Nyagasani yadutegetse agira ati ‘Nagushyiriyeho kuba urumuri rw’amahanga, kugira ngo uzajyane ijambo ry’umukiro kugeza aho isi igarukira.’»
48Abanyamahanga babyumvise barishima, basingiza ijambo rya Nyagasani, n’abari baragenewe ubugingo bose baremera. 49Nuko ijambo rya Nyagasani ryogera muri icyo gihugu cyose, 50ariko Abayahudi boshya abagore b’abapfasoni bubahaga Imana, kimwe n’abanyacyubahiro bo muri uwo mugi, babateza Pawulo na Barinaba ngo babatoteze kugeza ubwo babamenesha mu gihugu cyabo. 51Na bo ngo bamare kwihungura umukungugu wo mu birenge byabo, barawubasigira maze Bajya mu mugi witwa Ikoniyo. 52Abigishwa b’aho basigaye buzuye ibyishimo na Roho Mutagatifu.
ZABURI (Zab 98 (97), 1, 2-3ab, 3cd-4)
Inyik/Imipaka yose y’isi yabonye ugutsinda kw’Imana yacu.
Nimuririmbire Uhoraho indirimbo nshya,
kuko yakoze ibintu by’agatangaza;
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
lmipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimuvuze lmpundu kandi muririmbe.
IBANGONDIRIMBO RIBANZIRIZA IVANJILI (1 Yh 4, 14.16)
Alleluya Alleluya.
Twarabyitegereje kandi twamenye urukundo Imana yatugaragarije
Imana Data yohereje Umwana wayo kuba Umukiza w’isi.
Alleluya.
IVANJILI
+ Yohani (Yh 14, 7-14)
Muri icyo gihe, Yezu agiye kuva kuri iyi si ngo asange Se, abwira abigishwa be ati 7«Iyaba mwari munzi, na Data mwamumenya. Icyakora kuva ubu muramuzi kandi mwaramubonye.» 8Filipo ni ko guhita amubwira ati « Nyagasani, twereke So biraba biduhagije. » 9Yezu aramusubiza ati « Filipo we, n’iminsi yose tumaranye ukaba utanzi ? Uwambonye aba yabonye na Data. Ushobora ute kuvuga ngo twereke So ? 10Rwose ntimwemera ko ndi muri Data, na Data akaba muri jye ? Amagambo mbabwira sinyavuga ku bwanjye, ahubwo Data uhora muri jye ni we ukora imirimo ye. 11Nimwemere ko ndi muri Data, na Data akaba muri jye. Byibuze nimwemezwe n’ibyo nkora. 12Ndababwira ukuri koko: unyemera azakora imirimo nkora, ndetse azakora n’ibitambutseho kuko ngiye kwa Data. 13Byongeye kandi, icyo muzasaba Data cyose mu izina ryanjye nzagikora, kugira ngo Data ahererwe ikuzo muri Mwana. 14Nimugira icyo musaba mu izina ryanjye, nzagikora. »


text:
Aborozi b’inka bo mu karere ka Gicumbi bakoreshaga intanga mu kubangurira inka zabo bavuga ko guhera muri Mata uyu mwaka nta ntanga bakibona nyamara n’ikigo RAB nta cyizere kidashidikanywaho gitanga ku ikemuka ry’iki kibazo kuko ngo ibura ry’intanga ryatewe n’ibura ry’umwuka wa azote bazibikamo ngo zitangirika kandi ngo imashini ikora uyu mwuka yarapfuye RAB ikaba itazi igihe iyi mashini izakirira.
Nyuma y’aho aborozi bo mu karere ka Gicumbi bakangukiye gahunda yo kororera mu biraro, uburyo bwo kubangurira inka hakoreshejwe ibimasa yagiye icika gahoro gahoro batangira kujya bakoresha intanga.
Kuri ubu aba borozi bafite ikibazo gikomeye cyo kubona uko babangurira inka zabo kuko ngo amezi amaze kuba atatu batabona intanga kandi nta n’ibimasa bafite.
umwe mu borozi bo mu karere ka Gicumbi witwa Twagirayezu Jean Claude, avuga ko babuze intanga banabura ibimasa, bikaba bibangamiye iterambere mu bworozi bwabo.
Yagize ati: “Kuva mu mpera z’ukwezi kwa kane kugeza uyu munsi ntabwo tugiteza intanga kandi hakaba hari n’ikibazo cyo kuvuga ko muri aka karere kacu ka Gicumbi twororera mu biraro nta bimasa bihaba, kubera ko nta bimasa bihaba icyo twabaga twiteze nuko ubworozi bwacu bwakongerwa n’intanga kubera ko kororera ibimasa mu kiraro kubyahirira no kubitunga urumva ko ari ikibazo gikomeye”.
Undi mworozi witwa Uzabakiriho Gervais, na we avuga ko nubwo bafite gahunda yo korora inka zitanga umukamo utubutse babangamiwe no kuba batabona intanga mu gihe bazikeneye.
Yagize ati: "Turi aborozi b’inka za kijyambere zitanga umukamo wigiye hejuru utubutse, ariko mu byukuri muri iyi minsi dufite ikintu kiri kudusubiza inyuma kuko nta ntanga tubona zo gutera inka zacu, kuko twebwe ntabwo tujya tubangurira dukoresheje ibimasa dukoresha intanga ni zo zizewe ku nka zitanga umukamo, kuko burya intanga baba barazikuye ku mpfizi zitanga umukamo wo hejuru, bityo twe twari twahisemo uburyo bwo guteza intanga, none ikibazo dufite ni icy’intanga, intanga zarabuze”.
Nubwo aba borozi bavuga ko bafite ikibazo cy’intanga nyirizina , ngo si cyo gihari nyamukuru kuko ngo intanga zirahari, ariko ngo icyabuze ni umwuka wa azote ubikwamo izi ntanga ngo zitangirika bitewe nuko ngo imashini ya RAB iwukora yapfuye, nk’uko Murindangabo Yves Theoneste ushinzwe ubuhinzi, ubworozi n’umutungo kamere mu karere ka Gicumbi yabitangarije Makuruki.rw, aboneraho gusaba aborozi gukomeza kwihangana mu gihe iyi mashini itarakira.
Yagize ati: "Dutegereje ko icyuma gikira, batwijeje ko bazanye abatekinisiye barimo bagikoraho ko mu gihe gitoya baba badusubije igikorwa n’ubundi kigakomeza, nkaba nsaba ko abaturage n’ubundi bakomeza kwihangana mu gihe dutegereje ko icyo cyuma cyakira gahunda igakomeza”.
Iki kibazo ikigo cy’igihugu gishinzwe guteza imbere ubuhinzi n’ubworozi RAB, na cyo ubwacyo ntabwo kizi igihe cyazakemukira kuko ngo ntibazi igihe iki cyuma kizakirira nk’uko twabitangarijwe n’umukozi ushinzwe kuvugurura ubworozi muri RAB Shumbusho Felicien.
Shumbusho yagize ati: "Ni ukuvuga ngo barategereje nyine, ariko imashini iri gukorwa ku buryo natwe tuba tutazi umunsi neza izakirira, n’umunsi umwe ishobora gukira kuko umutekinisiye arahari ari kuyikora”.
Kuva Leta y’u Rwanda ishyizego gahunda yo kororera mu biraro benshi bacitse ku gukoresha amapfizi mu kubangurira inka.
Mu gihe iyi mashini yakira vuba cyaba ari igisubizo kiza ku borozi cyo kubona intanga ariko kidakize vuba ntihashakwe n’ubundi buryo iki kibazo cyakemukamo bishobora kuzateza ingaruka mbi zitari nke mu minsi iri imbere zirimo kutazavukisha inyana nyinshi no kugabanuka kw’ibikomoka ku matungo.
NDARISABAMUNGU Paul Clement
MAKURUKI.RW


text:
1.Kukubaza uko waramutse n’uko wiriwe: Umuntu uguhoza k’umutima arangwa no kuguhangayikira akakugirira igishyika nk’aho ari umubyeyi wawe, akumva ashaka kumenya ibikwerekeyeho buri kanya kuburyo n’aho yaba ari kure yawe, amakuru yawe ayamenya umunsi k’umunsi. Agomba kukuba hafi kandi akagushyigikira mu bibi no mu byiza.
2-Kukubwira ibimwerekeyeho: Umukunzi wawe aba agomba kukubwira aho yiriwe, ibyamubayeho, ibigenda neza n’ibigenda nabi mbese akakugira nk’umunyamabanga we. Aba agomba kukubwira amakuru ye n’aho yaba ari kure yawe ukayamenya umunsi k’umunsi ntacyo agukinze, akakubwira ibyo akunda n’ibyo yanga kandi ntaguhatire gukora ibyo udakunda. Niba hari ibyo ajya aguhisha umenyeko atagukunda.
3-Kukwerekana mu nshuti ze: No mu buzima busanzwe, iyo umuntu akwerekanye mu nshuti ze n’uko aba agufata nk’inshuti ye, niba iyo inshuti ze zije yihisha cyangwa akakubwira ukihisha cyangwa niba ataragushyira kuri profile ye ya facebook kugira ngo inshuti ze zose zikumenye wikwirirwa uta igihe cyawe wibeshya ngo aragukunda. Umukunzi wawe igihe mufitanye gahunda agomba kuba asa neza afite isuku yakwiteguye, niba atari uko bimeze umenye ko nta gaciro aguha imbere ye.


text:
Guverineri w’Amajyepfo arashishikariza abaturage guhuza ubutaka
Guverineri w’intara y’Amajyepfo, Munyentwali Alphonse arashishikariza abaturage bo muri iyi ntara kwitabira gahunda yo guhuriza hamwe ubutaka no guhinga ibihingwa bijyanye n’aho batuye kuko More...
Nyanza: Bari ku isonga mu kurangiza imanza z’imitungo zaciwe n’inkiko Gacaca
Icyeregeranyo cyashyizwe ahagaragara tariki 3/04/2012 na Guverineri w’Intara y’Amajyepfo, Munyentwari Alphonse cyerekanye ko Akarere ka Nyanza kari imbere y’utundi turere tugize iyo Ntara More...
Nyanza: Abaturage barasabwa kwirinda amagambo asesereza mu bihe by’icyunamo
Ubwo guverineri w’Intara y’Amajyepfo yagiranaga inama mu karere ka Nyanza na komite mpuzabikorwa y’iyo Ntara ku itariki 30/03/2012 yasabye abaturage kwirinda amagambo asesereza mu bihe by’icyunamo. Guverneri More...
Rwanda : Guha abaturage umwanya wo gufata ibyemezo bibareba ni inkingi ikomeye y’iterambere – Guverineri Munyentwari
Aya magambo, Guverineri Munyentwari yayavugiye mu mwiherero w’iminsi ibiri abayobozi b’uturere n’imirenge yo mu Ntara y’Amajyepfo batangiye uyu munsi tariki ya 23 Gashyantare ukazarangira More...
Rwanda : Intara y’Amajyepfo irateganya umwiherero w’iminsi ibiri ku bakozi bayo
Kuva tariki 23 kugeza 24 Gashyantare 2012, ubuyobozi bw’Intara y’Amajyepfo burateganya gukora umwiherero w’iminsi ibiri uzabera mu karere ka Huye muri iyo Ntara.  Guverineri w’Intara More...
Rwanda|Kwemeza imyanzuro si ko kazi k inama njyanama gusa
Inama njyanama zigomba kurenga urwego rwo kwemeza imyanzuro gusa ahubwo zigomba kugira uruhare mu gukora igenamigambi ryiza rishingiye ku byifuzo by’abaturage. Ibi ni ibyatangajwe na Fred Mufurukye, Umuyobozi More...


text:
Byangabo: Barasaba inzego z’umutekano gukaza umutekano kubera urugomo rwiyongera mu minsi mikuru
Ubwo abantu basaga 10 barwanaga bapfuye amafaranga y’ikimina. Abaturage bo mu Isantere ya Byangabo mu Murenge wa Busogo, Akarere ka Musanze barasaba inzego z’umutekano gukaza umutekano muri iyo santere More...
Rulindo barasabwa kubungabunga umutekano wabo muri minsi mikuru.
Hirya no hino mu minsi mikuru usanga abantu bataka ikibazo cy’umutekano muke uterwa na byinshi bitandukanye nk’ubujura, ubusinzi n’ibindi. Mu rwego rwo gukumira icyazabuza abanyarulindo kwizihiza More...
Nyabihu: Abateza umutekano muke bitewe n’ubusinzi,urugomo n’ibindi mu gihe cy’iminsi mikuru bahagurukiwe
Bamwe mu baturage bo mu karere ka Nyabihu bavuga ko mu gihe cy’iminsi mikuru hakunze kugaragara ibyaha bitandukanye bishingiye ahanini ku businzi n’urugomo. akaba ariyo mpamvu basaba abashinzwe umutekano More...
Karongi: Ngo hari abaguma mu buhungiro kubera ubusambo bwa bene wabo bari mu gihugu bigwijeho imitungo yabo
Kuru uyu wa 15 Ukuboboza 2014, mu Karere ka Karongi habaye inama y’umutekano yaguye itegura uburyo abaturage bakwizihiza iminsi mikuru mu mudendezo ndetse yiga no ku bindi bibazo by’umutekano no More...
Kirehe- Abayobozi b’imidugudu barasabwa kutagira uwo bahishira ku cyaha yakora
Kuri uyu wa 08/11/2013, mu karere ka Kirehe habereye igikorwa cyo kujya inama n’abayobozi b’imidugugu hamwe n’abashinzwe Community Policing bakaba barebaga uko umutekano wifashe no kureba uko More...


text:
Nubwo umuntu wacu w’inyuma asaza, uw’imbere we ahora ahinduka mushya uko bukeye.
“ Nicyo gituma tudacogora, kandi nubwo umuntu wacu w’inyuma asaza, umuntu wacu w’imbere ahora ahinduka mushya uko bukeye” 2 Abakorinto 4:16
Umuntu wacu w’imbere ni ubuzima bw’Umwuka, umuntu w’inyuma ni uyu mubiri twambaye. Muri make Umwuka atuye mu mubiri , ariko ikintangaje nukuntu umwe ashobora kuba arimo gusaza undi arimo kuba mushya! Imana idusobanurire
Umuntu w’inyuma arasaza , agashiramo intege kugeza aho no kugenda bizananirana, bagasigara bagutamika ibyo kurya utakibasha no kumara ikirahuri cy’amazi. Umuntu w’inyuma arasaza kugeza aho bazajya baguterura bakujyana hanze kukotesha izuba, ariko ibaze ko naho byaba bimeze gutyo bitabuza umuntu wawe w’imbere kuba mushya, umunyambaraga, kuko we ngo ahinduka mushya uko bukeye. Imana ishimwe.
Hari umukecuru warushaje cyane ageze nko mu myaka ijana irenga, imbaraga zose zarashize, asigaje ururimi gusa, kuko yaraganiraga, akajya avuga iby’amateka n’abami bategetse n’ibindi byinshi abantu bakamutega amatwi… . Mpereye kuriwe, nabwiye Imana nti: “Ariko buriya ntiwanyongerera imyaka yo kubaho, maze nanjye ubwo nzaba ndi umukecuru bakajya baza kumbaza amateka y’itorero n’ukuntu Imana yagiye ibana nanjye!” Kuko nubwo umuntu w’inyuma yasaza, ariko uw’imbere ahora ahinduka mushya uko bukeye.
Ku ruhande rw’umuntu w’inyuma, nagiye mbona abantu bagerageza ibintu byinshi ngo badasaza, ariko byanze bikunze bagasaza. Nabonye abanwa ibinini bibuza gusaza , nabonye abakora siporo, nabonye abafata regime runaka ariko byanze bikunze kuko ari umuntu w’inyuma bakazageraho bagasaza kandi n’imyaka nta muntu ufite ubushobozi bwo kuyihagarika. Uretse no gusaza bitewe n’imyaka, hari no gusaza cyangwa kugira intege nke zitewe n’uburwayi runaka, hahandi bazasigara baguterura utakiyegura, ariko ibyo ntibikuyeho ko umuntu wawe w’imbere aba mushya. Imana itugirire neza
“Kugeza ubwo nzapfa sinzikuraho kuba inyangamugayo. Gukiranuka kwanjye ndagukomeje ntabwo nzakurekura, Ntabwo umutima wanjye uzagira icyo unshinja nkiriho…” .Yobu 27:5-6
Umuntu w’imbere we iyo umenye uko bamwitaho, ngo ahora ari mushya. Ikizakubwira ko ari mushya, nuko naho waba ushaje, uzakomeza gukunda mu nzu y’Imana, ijambo ry’Imana rizakomeza kukuryohera, uzakomeza gukunda gukiranuka no kwirinda ikintu cyose cyagutandukanya n’Imana, ikindi nuko uzakomeza gukunda Yesu no gukumbura kuzabana nawe akaramata.
Ikizakubwira ko umuntu wawe w’imbere yashaje ,nuko uzasigara ujya no kwikorera siporo ku munsi w’amateraniro, ukaba wakwirirwa uryamye no kucyumweru, Bibiliya ukabona yarabaye igitabo nk’ibindi, ibyo wajyaga wirinda nk’icyaha ugasigara ubona ko ari ugukabya n’ibindi n’ibindi…. Umuntu w’imbere yarashaje atakirora, nta gatege, arwaye … kuko yabuze umwitaho.
Nagiye mbona abakristo nyabo no mu gihe barwaye bakaba banababazwa cyane, wenda unabona ko bageze igihe cyo kuva muri uyu mubiri, ariko wakumva uburyo ahamya Imana, uburyo ayishimira ukuntu yabanye nawe ugatangara pe!
Jya uha agaciro umuntu wawe w’imbere. Umubiri wo ibyo wawuha byose ntibiwubuza kuzabora, ariko ubugingo nibwo buzabona Imana, Ikindi niba ujya ufata umwanya uhagije wo kwita ku mubiri, umuntu w’imbere nawe iyo umwitayeho, akagaburirwa, ahora ahinduka mushya. Yesu adusobanurire.
Alice


text:
Urubuga Patheos rusanzwe rutanga inama zifasha abashakanye kurushaho kubana neza ruvuga ko uku gutandukana ahanini usanga guturuka ku myitwarire y’umwe mu bashakanye ituma bananirwa kwihanganirana.
Uru rubuga ko rukomeza ruvuga ko abashakanye baramutse bashoboye kwirinda imyitwarire ikurikira, hari icyizere ko amakimbirane mu ngo n’umubare wa gatanya byagabanuka.
Guhishanya ibyo muvugira ku mbuga nkoranyambaga
Nubwo imbuga nkoranyambaga ari bumwe mu buryo bworoshye butuma abantu barushaho kuganira no kwegerana, uramutse utitwararitse zishobora kuba imbarutso y’ibigeragezo n’amahari mu rugo rwawe.
Iyo utangiye guhisha uwo mwashakanye ibiganiro uba wagiranye n’abo muhurira ku mbuga nkoranyambaga, cyangwa ukaba ufite imbuga usura ariko utifuza ko abimenya, uba uri kwikurura ibibazo kuko bituma atangira gutakaza icyizere yakugiriraga.
Haranira kuba umunyakuri no kutagira icyo umukinga, imbuga nkoranyambaga zikubera uburyo bwo gutuma murushaho kwegerana aho gutuma mwishishanya.
Kubika inzika
Baca umugani mu Kinyarwanda ngo ‘Ntazibana zidakomanya amahembe’; nk’abantu ntabwo bishoboka ko mubaho umwe atagira ikosa akorera mugenzi we.
Niba wifuza ko umubano wanyu ukomeza kuba mwiza, ihutire kwemera ikosa no gusaba imbabazi uwo mwashakanye igihe wamukoshereje. Uwakosherejwe nawe aba akwiye gutanga imbabazi.
Abashakanye bakwiye kwirinda kubika inzika kuko aribyo bikunze kuba intandaro yo gucyurirana no gukoresha amakosa y’ahashize nk’intwaro yo kubabazanya.
Igihe abashakanye badafite umutima wo kubabarirana igihe habayeho gukosa, urugo rwabo ntirushobora kuramba kuko bituma bahora mu ntonganya zidashira.
Kuvangura umutungo
Gushyira hamwe ni imwe mu ntwaro zituma abashakanye barushaho kubana neza. Iyo bashakanye bafite konti imwe muri banki bituma bose bafatanya kugenzura uko umutungo w’urugo ukoreshwa.
Iyo batangiye kuvangura ariko niho bigera ugasanga buri wese arigenga ku kintu runaka yita icye ku buryo bigeraho n’ubuzima babamo bugatandukana.
Urugo ni uguhuza byose, iyo mwatangiye kubigabana muba muri kwerekeza mu nzira yo gutandukana.
Guha abana umwanya uruta uwo uha mwashakanye
Umwana n’imbuto y’urukundo iba itegerezanyijwe amatsiko n’ubwuzu bwinshi hagati y’abashakanye ku buryo iyo ahageze usanga buri wese amuharira umwanya we hafi ya wose.
Hari n’abagera kuri rwa rwego usanga batakibona umwanya wo kuganira no kwishimana nk’abashakanye ku buryo iyo abana bamaze gukura ku buryo biba ngombwa ko batangira kwibeshaho, ababyeyi bisanga umubano wabo utakimeze neza nka mbere.
Kwaguka k’umuryango ntibikwiye kuba intandaro yo gutandukana ahubwo buri wese yagakwiye guharanira guhora hafi y’uwo bashakanye kandi n’abana babo bakarushaho gukurira mu muryango wuje urukundo.
Gufata icyemezo utemeranyijweho n’uwo mwashakanye
Kugishanya inama no gufatira hamwe imyanzuro itandukanye ni ingenzi cyane hagati y’abashakanye kuko bituma barushaho gufatanya no gushyigikirana.
Rimwe na rimwe bibaho ko umwe mu bashakanye ashobora gufata icyemezo ku kintu runaka wenyine bitewe no kumva ko wenda ariwe uri mu mwanya mwiza.
Nyamara aba yirengagije ko ibyo akora byose nta kabuza bigira ingaruka ku mufasha we n’umuryango wose muri rusange.
Gutegura uko uzabaho nimuramuka mutandukanye
Abashakanye bifuza kubana neza mu mahoro n’urukundo birinda ijambo gutandukana mu buzima bwabo bwa buri munsi.
Iyo iteka iri jambo rihora mu kanwa kanyu, bituma mutangira gutekereza uko muzabaho nyuma y’uko mutandukanye; ugasanga bitwaye umwanya mwagakwiye gukoresha mushaka icyatuma ibibazo mufitanye bikemuka.
Burya ababasha kurambana s’uko baba batarigeze bahura n’ikibazo gishobora kubatandukanya ahubwo n’uko baha agaciro ikibahuje kurusha ikibatanya.


text:
Aba banyarwanda babaga ku kirwa cya Idjwi no muri zone ya Karehe muri Kivu y’Amajyepfo bavuga ko kuva bahungirayo mu 1994 nta buzima bwiza babagamo ahubwo ko batotezwaga ndetse banababwira ko mu Rwanda nta amahoro ahari.
Uzamukunda Chantal ati “ Twe baratubwiraga ngo umunyarwanda uje baramwica cyangwa bakamufunga, ariko abaje mbere batubwiye ko nta kibazo gihari natwe niko guhitamo gutaha, none nabonye ari amahoro.”
Yankurije Bernadette ati “Nta gaciro baduhaga kuko batwitaga impunzi; icyatumaga tudatahuka ni uko hari amakuru yatugeragaho avuga ngo abantu baje ino bamwe barapfa.”
Abagabo ntibakunze gutaha
Inshuro nyinshi abakunze kwakirwa muri iyi nkambi ni abana, abagore n’abakecuru, nta bagabo bazamo ndetse n’iyo baje baba ari mbarwa, bamwe mu bagore bakaba bavuga ko banga [abagabo] gutaha.
Uwamahoro Maniraho yagize ati “Umugabo naramubwiye ngo dutahe aranga, nzanye n’abana banjye gusa.”
Niyobuhungiro Honorine ati “Ntabwo nzi impamvu yanze gutaha, ni umunyarwanda avuka i Gitarama, nari maze igihe muganiriza kuva ababyeyi banjye bataha, mbonye akomeje kumbwira ngo ’jya mu Rwanda wowe ufite icyo wibagiriweyo’, ndamureka ndataha.”
Aba banyarwanda bakiriwe barimo abagore 9 n’abana 16. Barahabwa ibiribwa n’ibindi bikoresho byo kwifashisha mu gihe cy’amezi abiri na ’mituelle de santé’, bakazagezwa mu turere bavukamo turimo Karongi, Musanze na Burera kuri uyu wa Gatatu tariki ya 12 Ugushyingo 2016.


text:
Akenshi usanga hari ingo zigira akazi kenshi bitewe n’abantu baba muri uwro rugo cyangwa se bigaterwa n’izindi mpamvu. Iyo ubonye ko akazi ufite mu rugo umukozi umwe atagashobora hari ibyo uba ugomba kwitawararika kuko abakozi barenze umwe bashobora kugupfira ubusa uramuste utabitondeye.
Kubaha gahunda ya buri wese : tuvuge niba ufite umukozi uteka n’urera abana, jya uabatoza ko buri wese afite inshingano ze agomba kubahiriza ku buryo nta wivanga mu kazi k’undi kuko iyo nta gahunda usanga batangira kwitana ba mwana kandi bigakurura urugomo hagati muri bo.
Jya ubafata kimwe : Iyo ufite abakozi barenze umwe ukagira umwe wereka ko ariwe ukunze bituma bagenzi be bamugirira ishyari kandi bakagombye guhuza mu gihe bakora mu rugo rumwe.
Urugero niba ugiye kubongeza shaka uburyo bose wabongereza rimwe kuko iyo wongeje umwe undi agasigara, bituma atangira kwitera icyizere akumva ko we akora nabi
Jya ubaganiriza bari kumwe : gufata umwanaya ukabaganiriza bose bari hamwe buri wese uakamubaza ikibazo cye n’undi icye ndetse no mu gihe bakoze amakosa ukababaza bai hamwe bituma umwe takwihererana ngo akubwire ibibi bya mugenzi we kuko akenshi baba banabeshyerana.
Igihe uzanye umukozi mushya usanga undi mu rugo bigishe kubahana : akenshi iyo umukozi aje asanga undi amenyereye mu rugo usanga amutegeka akazi kose akaba ariwe ugakora kandi bagera mu gihe cyo kuvuga amakosa ugasanga amakosa yose ageretswe kuri wa wundi uatamenyereye iby’urugo. Byaba byiza rero ubanje ukabatoza kubahana kandi ukabaha akazi ka buri wese nkuko twari twabivuze haruguru.
Aha na none ni byiza gufata umwanya uwo mukozi mushya ukamwiyigishiriza kuko nubwira wa wundi uhasanzwe ashobora kumwigisha uko wowe udashaka ndetse bikaba n’intandaro yo kumuvunisha amukangisha kuba asanzwe mu kazi.
Iby’ingenzi witwararika iyo ukoresha abakozi barenze 1 mu rugo
Akenshi usanga hari ingo zigira akazi kenshi bitewe n’abantu baba muri uwro rugo cyangwa se bigaterwa n’izindi mpamvu. Iyo ubonye ko akazi ufite mu rugo umukozi umwe atagashobora hari ibyo uba ugomba kwitawararika kuko abakozi barenze umwe bashobora kugupfira ubusa uramuste utabitondeye.
Labels: umuryango


text:
Abantu bakwiye gutanga icyacumi nk’uko Imana yabitegetse – Apôtre Masasu
Abantu benshi ntibavuga rumwe mu gutanga icyacumi mu nzu y’Imana, kuko benshi badasobanukiwe akamaro k’iryo turo ndetse bamwe bakanga gutura Imana yabo ibyo yabakoreye ndetse banayishimira.
Iyo umuntu rero atuye icyacumi usanga haba harimo no gushimira Imana ye yamukoreye ibitangaza ndetse igatuma abasha no kubona ibimutunga niyo mpamvu hakwiye ko hatangwa icyacumi mu nzu y’Imana kuko gikubiyemo imigisha myinshi.
Ibyanditswe Byera byerekana uko Imana yategetse ko abantu bakwiye kuyiha icyacumi. Imana yategetse Abisirayeli gutanga icyacumi mu butunzi bwabo mu Isezerano rya Kera. Icya cumi cyatangwaga na mbere y’uko iryo tegeko ritangwa (Itangiriro 14:20) no mu gitabo cy’Abalewi 27:30 haravuga ngo “Mu bimeze mu butaka byose, naho yaba i myaka cyangwa imbuto z’ibiti, kimwe mu icumi ni icy’Uwiteka”.
Imana ivuga mu Gutegeka kwa Kabiri 14:22, Mose abwira ubwoko bw’Abisirayeli ibyo Uwiteka avuga yagize ati “Ntuzabure gutanga kimwe mu icumi cy’imyaka yose iva ku mbuto wabibye, iyo mirima yawe izera uko umwaka utashye.
Abisirayeli bagombaga gutanga kimwe mu icumi mu byo bungutse maze bakabiha Imana. Icyo kimwe mu icumi batangaga cyafashaga gutunganya inzu y’Imana tutibagiwe n’abatambyi bayo.
Iminsi ya none icya cumi dutanga ni impano z’urukundo mu gushimira Imana ku migisha yayo duhabwa nayo nk’abana b’Imana. Ntabwo turi munsi y’itegeko rya kera ryo mu Isezerano rya Kera ry’ubukungu, ahubwo turi mu gihe cy’ubuntu butangaje.
Icya cumi dutanga ndetse n’izindi mpano ni uburyo bwo gushyigikira umurimo w’Imana mu matorero dusengeramo atandukanye mu bikorwa byayo bya buri munsi. Ihame ni uko tudahereza Imana yo iduha umugisha uhagije, bityo tukabasha gukomeza gukora umurimo wayo.
Mu yandi magambo, iyo dutanganye ibyo dutanga umutima ukunze kandi tugatanga ibishyitse, imigisha tubona iza ari myinshi kandi iturutse ku Mana kuko urugero tugeramo ari rwo tuzagererwamo natwe (Luka 6:38) ariko kandi ntidushobora kubikorera mu nzira mbi bityo ngo tuziringire kubona umugisha uturutse ku byo twatanze.
Kubera ko byonyine niba tugendera mu nzira mbi, umugisha wose waturuka ku Mana ntabwo imitima yacu mibi ishobora gutuma dushima ku bwo iyo mpano itanzwe, kandi iryo niryo hame riri inyuma yo gutsindwa kw’Abafarisayo. Iyo duha Imana ibyo dutanga tugomba kubitangana imitima iboneye “Ariko ndavuga ibi ngo ubiba nke azasarura bike, naho ubiba nyinshi azasarura byinshi’’.
Umuntu wese atange nk’uko abigambiriye mu mutima we, atinuba kandi adahatwa kuko Imana ikunda utanga anezerewe (2 Abakorinto 9:6-7) gutanga nta bushake dufite, cyangwa se gutanga kugira ngo tubone ibyo twifuza, ibyo byose nta nyungu biduha nimwe mu Mwuka, kandi nta n’umugisha bishobora kutuzanira mu ngo zacu. Kwizera abagore bacu tubitegekwa n’Imana kandi no kutugandukira kwabo ni ingenzi cyane, kuko bituma dushyikirana ndetse tugakorana neza mu ngo zacu. Ukubaha kw’abagore no kwizera mu gukora ibyo bazi no gushimisha Imana bizaba ubuhamya bukomeye ku bagabo babo.
Mu bushake bw’Imana, umugabo n’umugore ni umwe (Mariko 10:8). Iyo habonetse ukutumvikana ku bijyanye n’ibyo bakwiriye gutanga imbere y’Imana, umugore ntashobora gufata ubutware bw’umugabo maze ngo abashe kugira icyo akora mu mwanya we.
Mu gihe biramutse bibayeho, umugore agafata ubutware bw’umugabo (Abefeso 5:22-33) akabwigerekaho, icyo gihe aba yishyize hanze y’ugushaka kw’Imana. Abagore bakwiriye kugendera mu mategeko y’Imana kandi bakagandukira Imana (Abefeso 5:22).
Uko kubaha kuzazana umugisha n’ubuntu bishingiye mu kwizera. Imana yo ubwayo ifite uburyo ikora ibyayo, bityo dushobora guhagarara dushikamye mu kwizera tugategereza, aho guhitamo kwicira inzira.
Muri Samweli wa mbere tubonamo iri hame rihoraho : “Samweli aramusubiza ati, ‘Mbese Uwiteka yishimira ibitambo byotswa n’ibindi bitambo kuruta uko yakwishimira umwumviye ? Erega kumvira kuruta ibitambo, kandi kwitonda kukaruta ibinure by’amasekurume y’intama’’(1 Samweli 15:22.)
N’ubwo abayoboke b’amadini batemeranywa ku cyacumi gitangwa mu nsengero zitandukanye, yaba ayabayeho kera ndetse n’ayagiyeho mu gihe cya vuba.
Umuntu aramutse asomye Ibyanditswe Byera yakwemera ko icyacumi ari ngombwa, kuko na Bibiliya igitabo cy’ijambo ry’Imana kibyemeza muri Malaki 3:8, havuga ngo ‘‘Mbese umuntu yakwima Imana ibyayo ? ariko mwebweho mwarabiyimye, nyamara murabaza muti “Twakwimye iki ?”, Mwanyimye imigabane ya kimwe mu icumi n’amaturo.
Malaki 9:10 ho hagira hati ‘‘Mwavumwe wa muvumo kuko ishyanga ryose uko mungana mwanyimye ibyanjye’’. Nimuzane imigabane ya kimwe mu icumi muyishyire mu bubiko, inzu yanjye ibemo ibyo kurya, ngaho nimubingeragereshe ni ko Uwiteka Nyiringabo avuga, murebe ko ntazabagomororera imigomero yo mu ijuru,nkabasukaho umugisha mukabura aho muwukwiza’’.
Apotre Joshua Masasu asobanura ko iyo umuntu atanze icyacumi aba yibikiye ubutunzi aho imungu itabasha kugera. Yakomeje avuga ko mu cyacumi ariho hava amafaranga yubaka urusengero, akakira abashyitsi barusuye, agahemba abarimu n’abapasiteri, andi agafasha imfubyi n’abapfakazi badafite imibereho ishyitse.
Itangiriro 4:3-7 havuga ngo ‘‘Bukeye Kayini azana ituro ku mbuto z’ubutaka ngo ariture Uwiteka, na Abeli azana ku buriza bw’umukumbi we no ku rugimbu rwawo.
N’uko Uwiteka yita kuri Abeli no ku ituro rye maze ntiyita kuri Kayini n’ituro rye, Kayini ararakara cyane agaragaza umubabaro, Uwiteka abaza Kayini ati “Ni iki kikurakaje, kandi n’iki gitumye ugaragaza umubabaro ?” Nukora ibyiza ntuzemerwa ? Ariko nudakora ibyiza, ibyaha byitugatugira ku rugi kandi ni wowe byifuza ariko ukwiriye kubitegeka.
Ayo magambo yo muri Bibiliya agaragaza uburyo abatanga icyacumi babona imigisha myinshi, naho abima iyabahaye bakarushaho kugira ubuzima bubi, kuko abatanga icyacumi baba bituye Imana ku byo yabahaye.
Apotre Joshua


text:
IYO IMANA IKINZE NTAWUKINGURA, IYO IKINGUYE NTAWUKINGA Pastor KARURANGA Ephraïm
Ibyahishuwe 3:7-13 "Wandikire marayika w’Itorero ry’i Filadelifiya uti"Uwera kandi w’ukuri ufite urufunguzo rwa Dawidi, ukingura ntihagire ukinga kandi ukinga ntihagire ukingura, aravuga aya magambo ati “Nzi imirimo yawe. Dore nshyize imbere yawe urugi rukinguye kandi ntawubasha kurukinga, kuko ufite imbaraga nke nyamara ukitondera ijambo ryanjye, ntiwihakane izina ryanjye.Dore nguhaye bamwe bo mu isinagogi ya Satani biyita Abayuda nyamara atari bo, ahubwo ari abanyabinyoma. Dore nzabahata kuza bikubite imbere y’ibirenge byawe, bamenye yuko nagukunze.
Imana yagize ibyo ishima Itorero ry’i Filadelifiya; ariko yongeraho iti nshyize urugi rukinguye imbere yawe, ntawe uzarukinga. Bibiliya iyo ivuga urugi, ni ukuvuga ko ari ibireba umuntu ku giti cye. Hari n’aho ivuga amarembo cyangwa inyuma y’amarembo. Ikibazo si ingano y’aho Imana igukinguriye, buri wese azagira ahe. Ninde Imana igiye gukingurira urugi? Si uzi kwivuga ngo abantu bamumenye, Imana ubwayo iratuzi. Izi imirimo yacu.Dore uwo Imana igiye gukingurira urugi:
1. Ni umenya intege nke ze
Mu byo Imana yashimye iri torero, harimo ko bazi intege nke zabo. Dawidi uvugwa nk’intwari nyamara yari afite aho atsindirwa, icyanejeje umutima w’Imana ni uko yageraga aho amenya intege nke ze.
2. Akitondera ijambo ry’Imana
Mukundwa, numenya aho intege nkeya zawe ziri, uzamenya uko witwara. Witondere ibyanditswe byera bituyobora inzira, ariko kandi hari n’ibyo Imana yanditse ku mitima yacu nabyo dutegekwa kumvira. Birababaje ko benshi batacyumvira imitima yabo.
3. Ntiyihakane Imana
Iyo tuvuga kwihakana Imana, tugira ngo ni iby’abandi, ko twe bitatureba. _"Igihe kimwe nagiye mu muryango w’abayisilamu hanyuma ntinya gusenga, umwana wanjye twari kumwe arambaza ati Papa ni kuki utasenze, nti nasenze. Nari nasengeye mu mutima... Mu kuri numvise ko ntsinzwe n’uko nihakanye Imana. Mu gihe nyamara abayisilamu bo bazaga iwacu bagakora imigenzo yabo!”
Ibyo ni byo tugomba kugira muri twe kugira ngo tubone gukingurirwa umuryango wacu.
Imana na yo iti “ Yewe Torero, ubwo wabashije kurinda ibyo, nanjye nzakurinda igihe cyo kugerageza kigiye kuza.
Mwenedata mukundwa, igihe cy’imperuka kiraruhije. Ni igihe cy’imperuka kandi gifite ibimenyetso biboneka mu itorero, hanze yaryo ndetse no muri wowe ubwawe. Ikimenyimenyi, turigenzuye dusanze abanyabwenge n’abapfu bo muri twe, twese ntawe uri kuzirikana ko uyu munsi waba ari wo we wa nyuma, dore ko nta wemeye ko yasenze yibuka ko Yesu yaza none cyangwa se akaba yanarangiza urugendo rwe uyu munsi. Nyamara aha si iwacu!
Mu itorero na ho tubona ko ibihe by’imperuka byigaragaza. Ni igihe umwuka wa antikristo ukora:Uwo mwuka uri mu buryo 3:
- umwuka wa gifarisayo, umwuka w’abavuga ntibakore;
Umwuka w’abasadukayo. Ni umwuka w’ababaza cyane, kandi bashaka inyungu z’uwo munsi, kuri abo nta bisobanuro twabona byo kubemeza.
Umwuka wa gatatu wa antikristo ukorera mu itorero ni uwo gusenya. Uwo mwuka warwanyije Timoteyo yenda gucika intege, ariko Paulo aramwandikira ati komera, urufatiro rw’Imana ruracyariho kandi rwanditsweho ko Uwiteka azi abe.
Ariko nidukomere, unesha azahabwa izina rishya rizamenywa n’urihawe.
(Itang.35:9) Mbere Imana yari yaramusuye ikoresheje Marayika abwirwa ko azitwa Isirayeli, ko atazitwa Yakobo ukundi, ariko Yakobo, ahangaha Imana iragaruka irarikomeza, imwita Isirayeli kuko ryari isezerano.
Imana imaze gusubiramo iryo zina iramubwira iti nitwa Imana Ishobora byose, iti nzakomeza izina ryawe.
Nk’uko Kristo agira amazina atatu ariyo Emanweli, Yesu ndetse na Kristo cyangwa Messiya, natwe niko bikwiriye kuba: izina ry’umurimo (buri wese akwiye kugira icyo amarira Imana mu itorero), izina ry’umugisha, ndetse n’izina ry’uko turi aba Kristo twese duhuriyeho.
Hari icyo Imana igushakaho:
Obadiya 1:15-18
_"Kuko umunsi w’Uwiteka uri hafi uziye amahanga yose, uko wagenje ni ko uzagenzwa, ibyo wagize bizagusubira ku mutwe.Uko mwanywereye ku musozi wanjye wera, ni ko abanyamahanga bose bazajya banywa iteka. Ni ukuri bazanywa bagotomere, kandi bazamera nk’abatigeze kubaho."Ariko ku musozi wa Siyoni hazaba abarokotse kandi hazaba ahera, ab’inzu ya Yakobo bazasubirana ibyabo.Kandi ab’inzu ya Yakobo bazaba umuriro, n’ab’inzu ya Yosefu babe ikirimi cyawo, n’ab’inzu ya Esawu bazaba nk’umurama, bazabatwika bakongoke, ndetse ab’iyo nzu ntawuzasigara, kuko byavuzwe n’Uwiteka.
Kumenya ko umunsi w’Uwiteka uje. Yesu araje mu gihe ubuzima bukomeje nk’uko bisanzwe.
Aba Yakobo bazaba umuriro. Bishatse kuvuga ubudahangarwa. Aho umuriro uri haritonderwa. Imana ishaka ko tugira ubudahangarwa.
Aba Yakobo bazasubirana ibyabo. Ibyo Satani yatwaye, niba uri uwa Yakobo, uzabisubizwa. Ariko birasaba kumenya ko utaragera aho Satani atatera ibuye. Wibuke ko Esawu yavukanaga na Yakobo nyamara baba amahanga abiri. Ni mu murimo ukorera Imana uzageragerezwa, ariko nesha ugeze ku gupfa. Imana iragushakaho ubudahangarwa, niba utabufite busabe; uzabona umugisha.
Deo Jyamubandi